IBM 200 петафлопс қувватига эга суперкомпьютер ишлаб чиқаради\n18:33 / 27.06.2016\nЎтган ҳафтада Хитойда дунёдаги энг қудратли TaihuLight суперкомпьютери ишга туширилган эди. Унинг меҳнат унумдорлиги 93 петафлопсни ташкил этади. Шу кунларда, АҚШнинг Оак Риждаги Энергия департаменти миллий лабораторияси яқин орада IBMнинг суперкомпьютерини олиши маълум қилинди. Унинг унумдорлиги эса, Хитойникидан икки баравардан ортиқроқ бўлиб, 200 петафлопсни ташкил этиши кутилмоқда.\nNVIDIAнинг Volta чипларининг график имкониятлари туфайли янги Summit суперкомпьютери параллел ҳисоблаш қобилиятидан максимал даражада фойдалана олади. IBM компаниясининг openPOWER технологияси эса, компьютер процессорлари, маълумотлар сақлаш қурилмалари, ҳисоблаш ускуналари ва бошқа қисмлари орасидаги ахборот алмашинувини тез ва ишончли амалга оширишга ёрдам беради.\nАҚШ Энергия департаменти, мамлакатдаги аксар суперкомпьютерларга эга бўлиб, унинг сафи яқинда яна иккитага кўпаяди.\nУлардан бири Sierra деб номланиб, унинг унумдорлиги 150 петафлопсга яқиндир. Яна бир Aurora суперкомпьютери Аргон миллий лабораториясида пайдо бўлади.\nФлопс-компьютернинг сониясига амалга ошира оладиган ҳисоблаш амалиёти сони 10нинг 15 даражаси вордда кўрсатади\nАҚШ Хитой IBM суперкомпьютер NVIDIA


Японияда тўфон: 50 киши жароҳатланди, 4 киши изсиз йўқолди | Qalampir.uz\nЯпонияда тўфон: 50 киши жароҳатланди, 4 киши изсиз йўқолди\nОлам\t07 Сентябрь 10:41 3600\nЯпониянинг жануби-ғарбий қисмида кеча мамлакатни босиб ўтган кучли "Ҳайшен" тайфуни зарбаси натижасида камида 52 киши жароҳат олди. Бу ҳақда бугун, 7 сентябрь "KYODO" агентлиги маълум қилди.\nТропик бўронни олиб келган кучли ёмғир Миязаки префектурасида кўчкиларни келтириб чиқарди. Натижада тоғли ҳудуддаги битта уй вайрон бўлган. У ерда бўлган тўрт киши, шу жумладан икки Вьетнам фуқароси бедарак йўқолган деб хабар берилмоқда.\nКюсю оролининг жануби-ғарбий қисмида электр узилишлари сабабли, ҳозирда 350 мингга яқин уй электрсиз қолмоқда. Эрталаб 100 мингга яқин электр таъминоти тикланди. Тахминан 4,5 миллион аҳолиси бўлган бир қатор ҳудудларга эвакуация қилиш бўйича кўрсатмалар берилган.\nҲозирда "Ҳайшен" тайфуни Япониядан Корея яримороли томон 11 м/с тезликда ҳаракатланмоқда. Зилзила эпимарказида шамол тезлиги 60 м/с га етади. Япониянинг жануби-ғарбий қисмида бўрон туфайли 7 сентябрь куни 200 мм дан ортиқ ёғингарчилик бўлиши мумкин. Ҳайшен мамлакатнинг бошқа минтақаларидаги об-ҳавога ҳам таъсир кўрсатди: Токиода эрталаб кучли шамол эсди ва вақти-вақти билан ёмғир ёғади.\nБош вазир Синдзо Абэ кеча, 6 сентябрь куни Ҳукуматнинг фавқулодда йиғилишини ўтказди ва унда маҳаллий аҳолини ҳимоя қилиш учун зарур бўлган барча чораларни кўришни буюрди.\nЭслатиб ўтамиз, “Ҳайшен” супертўфони шимолроққа, Россиянинг шарқий чеккаси бўлган Владивостокка томон ҳаракатлана бошлагани хабар қилинганди.\nЯпония Ҳайшен тайфуни\n20 Ноябрь 23:19 67703\n20 Ноябрь 20:48 43511\n22 Ноябрь 14:37 40237\n20 Ноябрь 10:06 39078\n22 Ноябрь 20:11 29707


МАСЪУЛИЯТ ВА ШАХСИЙ ЖАВОБГАРЛИК\nЖорий йилнинг 3 июль куни яшнобод таманида жойлашган 32-сонли Оилавий поликлиникада патронаж хизмати, "Саломатлик мактаблари" фаолиятини намунали даражада шакллантириш, Қўшма қарор ижросини таъминлашда аҳоли билан ишлаш ва ҳужжатлар юритилишини тўғри ташкил этишда ижро интизоми масалаларига бағишланган очиқ эшиклар куни бўлиб ўтди.\nУнда мамлакатимизда соғлиқни сақлаш тизимини янада такомиллаштириш мақсадида Давлатимиз ҳамда Ҳукуматимиз томонидан қабул қилинган меъёрий ҳужжатлар ижросини таъминлашга қаратилган фаолиятлар таҳлилий муҳокама қилинди. Хусусан, бу борада Ўзбекистон Республикаси Соғлиқни сақлаш вазирининг амалиётга йўналтирилган буйруқлари асосида иш юритиш, ижро интизоми ҳамда унинг мониторинг натижаларини кузатиб бориш масалалари ҳақида сўз юритилди. Шунингдек, аҳолини сифатли патронаж тизими ва чуқурлаштирилган тиббий кўрик билан қамраб олиш, соҳа ходимларининг масъулиятини ошириш, улар ўртасида устоз-шогирд анъаналарини кучайтириш зарурлиги ҳам айтиб ўтилди.\nЎзбекистон Республикаси Соғлиқни сақлаш вазирлигининг марказий штаб масъули:\n– Бугунги бугунги кунда Соғлиқни сақлаш вазирлиги томонидан Қўшма қарор ижросини таъминлаш бўйича мамлакатимизнинг барча ҳудудларида намунали "Саломатлик мактаблари"ни ташкил қилиш, шу билан бирга, аҳолининг патронаж тизими фаолиятидан хабардорлигини ошириш ва ўз саломатлигига бўлган эътиборини кучайтириш ишлари олиб борилмоқда. "Обод маҳалла" дастури доирасида амалга оширилаётган мазкур фаолиятлар жойларда чуқурлаштирилган тиббий кўриклар мисолида ташкил этилмоқда. Мазкур йиғилиш эса фаолиятларимизнинг асоси, яъни ҳужжатларнинг тўғри юритилиши, унга мувофиқ тиббиёт ходимларининг функционал вазифасидан келиб чиққан ҳолда аҳоли билан ишлаш тартибини ўрганиш бўйича очиқ эшиклар кунига бағишланди. Шу асосда барча мутасаддиларга мавзу доирасида ижро интизомига оид тегишли тавсиялар берилди. Таъкидлаш керакки, бу сингари очиқ эшиклар куни намунали деб юритиладиган ҳар битта оилавий поликлиникада ташкил этилиши зарур. Негаки, бу орқали натижалар ойдинлашади, ишлар самарадорлиги ортади. Шу боис, ушбу ислоҳотлар назорати Соғлиқни сақлаш вазирлиги тасдиқлаган ишчи гуруҳи томонидан бир ҳафта давомида пойтахтимизнинг Яшнобод туманида кузатилди. Натижалар ёмон эмас, жумладан, ҳафта мобайнида 5 минг нафар аҳоли тиббий кўрикка қамраб олиниб, 100 дан ортиқ хонадонларга тор соҳа мутахассисларининг ташрифи уюштирилди. Шулардан 30 та хонадонда истиқомат қилувчи ижтимоий ҳимояга муҳтож фуқароларга замонавий аппаратлар ёрдамида уй шароитида тиббий кўрик текширувлари ташкил қилинди. Шунингдек, 4 нафар ногиронлиги бўлган шахсга ногиронлик аравачаси тақдим этилди. Бундан кўзланган мақсад, аввало, халқимиз тиббий маданиятини юксалтириш, улар орасида соғлом турмуш тарзи тарғиботини олиб бориш ҳамда ҳудудларда намунали "Саломатлик мактаблари"ни шакллантириш, энг муҳими, ўтказилаётган чуқурлаштирилган тиббий кўриклар натижаси асосида оғир асоратларга олиб келувчи сурункали касалликларнинг олдини олишдан иборатдир.\nШуни ҳам айтиш жоизки, поликлиникада яратилган шарт-шароитлар аҳолига манзур бўлмоқда. Айниқса, аҳолининг хабардорлигини ошириш мақсадида саломатлик мавзуларини эслатма сифатида поликлиника ҳудуди бўйлаб ҳар соатда радио овозли шаклда эълон қилиб бориш тизими йўлга қўйилган. Шунингдек, эътиборимизни тортган яна бир жиҳат, бош шифокор хонасида тезкор маълумотлар доскаси ташкил этилган. Унда белгиланган вазифалар бош шифокор назорати билан ўз вақтида амалга оширилади ва аҳолида эътирозлар туғилмайди.\nАҲОЛИ ЭЪТИБОР ВА ҒАМХЎРЛИКДАН МАМНУН\nПрезидентимиз ҳар бир маърузаларида халқ биздан рози бўлсин, деган фикрни такрор ва такрор айтиб келмоқдалар. Шундай экан, бугун барча соҳада ушбу ибора ўз ифодасини топиб келмоқда, десак муболаға бўлмайди. Жумладан, мамлакатимиз тиббиёт тизимида ҳам аҳоли саломатлиги ва турмуш фаровонлигига бўлган эътиборнинг кенг қамраб олинаётганлигида фуқароларимизнинг тиббиётга бўлган ишончини жойларда бўлиб ўтаётган тадбирлар мисолида кўришимиз мумкин.\nКуни кеча тиббиётга оид ҳукумат доирасида ўтказилган йиғилишда аҳолининг кенг қатламига республикамизнинг етакчи клиникалари ва филиаллари, шунингдек, мавжуд шифо масканлари мутахассислари томонидан кўрсатилаётган саховатли ишлар тилга олиб ўтилди. Айниқса, йиғилишда академик В. Воҳидов номидаги Республика ихтисослаштирилган хирургия ва кардиологига илмий-амалий тиббиёт марказлари раҳбарияти томонидан ижтимоий ҳимояга муҳтож бўлган оила аъзоларига имтиёзли тарзда операция жараёнлари амалга оширилганлиги алоҳида эътироф этилди. Албатта, бу каби ижобий мисолларни кўплаб келтиришимиз мумкин, бунинг баробарида, давлатимиз томонидан соҳага оид қабул қилинган меъёрий ҳужжатлар ҳамда Соғлиқни сақлаш вазирининг буйруқлари, Қўшма қарор асосида бирламчи тизим фаолиятида ўтказилаётган тиббий кўриклар қамрови халқимизнинг ушбу жараёндаги фаоллигини оширмоқда. Хусусан, жорий йилнинг 6 июль куни Бектемир тумани ҳудудида жойлашган "Ҳусайн Байқаро" ҳамда "Чашма" маҳаллаларида бўлиб ўтган кенг кўламдаги чуқурлаштирилган тиббий кўрикда 700 нафардан ортиқ аҳоли кенг қамраб олинди. Ушбу тадбирга Республика ихтисослаштирилган ва илмий марказларда фаолият юритаётган профессор ва малакали мутахассислар билан бир қаторда туман кўп тармоқли тиббиёт марказлари шифокорлари ҳам жалб этилди. Тадбир аввалида Ўзбекистон Республикаси Соғлиқни сақлаш вазирининг ўринбосари Эльмира Баситханова мазкур йўналишдаги фаолиятлар ва ундан кутилаётган натижалар ҳақида сўз юритди. Шунингдек, юқумли касалликларнинг олдини олиш, оилаларда соғлом турмуш тарзига амал қилиш, одамаларнинг ўз саломатлигига бўлган масъулиятини кучайтириш, энг муҳими, бу жараёнда биргина тиббиёт ходими эмас бутун жамоатчилик ўзаро ҳамжиҳатликда иш олиб бориши лозимлигини таъкидлаб ўтди.\n290-умумтаълим мактаби ҳудудидан тиббий кўрик ўтказилиши учун ажратилган майдончага ташриф буюрар эканмиз, у ернинг аҳоли билан гавжумлигини кўриб, юритилаётган ислоҳотларнинг нақадар долзарблиги ва ўз вақтида амалга оширилаётганлигига амин бўлдик. Мутахассисларнинг эса қўли-қўлига теккани йўқ, улар қабулида 7 ёшдан 70 ёшгача бўлган ёшу кексалар. Биз умумий ҳолатни тўғри баҳолаш мақсадида соҳа ходимлари ва аҳоли вакилларини бирин-кетин суҳбатга тортдик.\nРеспублика ихтисослаштирилган онкология ва радиология илмий-амалий тиббиёт маркази колопроктология бўлими катта шифокори,\nтиббиёт фанлари номзоди:\n– Бугунги тиббий кўрик мисолида айтишим мумкинки, халқимизнинг тиббий маданияти, саломатлигига бўлган эътибори ортиб бормоқда. Бу албатта, яхши натижа. Сабаби, тиббиётнинг ўзгармас қоидасида келтирилганидек, касалликни даволагандан кўра, унинг олдини олган афзал. Бунинг учун эса ҳар бир фуқаро саломатлиги ҳақида, аввало, ўзи қайғурмоғи лозим. Ҳозирга қадар 55 нафарга яқин қабул ўтказдим. Шуларнинг орасида 3 нафар бош қисм терисида онкологик ўзгариш, 2 нафар мелонома ва қизил ўнгач соҳаси, шунингдек, бошқа саратон хасталигига боғлиқ бўлган касалликлар аниқланди. Текширув хулосаларига қараб, 7 нафар фуқарони Тошкент шаҳар онкология диспансери ҳамда марказимизга операция учун 2 нафар беморга йўлланма бердим. Биласизми, мутахассис сифатида айтишим мумкинки, аниқланган касалликларнинг аксарияти оддийгина эътиборсизликлар натижасида келиб чиққан. Агар ҳар бир киши бир йилда 2 марта чуқурлаштирилган тиббий кўрикдан ўтиб турса, бунинг баробарида кундалик ҳаёти давомида шахсий гигиена масалаларига жиддий аҳамият қаратса, бундай ҳолатлар юзага келмас эди.\nРеспублика ихтисослаштирилган педиатрия илмий-амалий тиббиёт маркази, тиббиёт фанлари доктори:\n– Мана, бир неча йилдирки, республикамиз миқёсида аҳолини тиббий кўрикдан ўтказиш масалаларига катта эътибор қаратилмоқда. Айниқса, юртимизда оналик ва болаликни муҳофаза қилиш давлат сиёсатига айланганлиги бежиз эмас. Агар она соғлом бўлса, ундан соғлом фарзанд дунёга келади. Ана шундай иборага амал қилган ҳолда фаолиятимизни нафақат марказда, балки жойларда ўтказилаётган тиббий кўрикларда қўллаб келмоқдамиз. Бугун Бектемир туман марказий поликлиникасига қарашли ҳудуд аҳолисини Қўшма қарор асосида тиббий кўрикдан ўтказдик. Қабулимизга келган ўсмир ёшгача бўлган ўғил-қизларнинг саломатлигини текширдик. Улар орасида камқонлик, шамоллаш, гижжа, ошқозон-ичак, энеруз ва аллергек касалликлар учради. Айтиш муҳимки, хасталик аниқланган болаларга марказимиз ҳамда ҳудудларга тегишли бўлган шифо масканларига йўлланма берилди. Айримларига эса даво-муолажа рўйхати ҳамда керакли тавсиялар бердик. Ҳаммамизнинг мақсадимиз битта, у ҳам бўлса, аҳоли саломатлигини асраб-авайлаш, айниқса, келажагимиз бўлган фарзандларимизни соғлом ва баркамол ўстириб, интелектуал салоҳият билан ватанимиз равнақи йўлида астойдил хизмат қилишига муносиб ҳисса қўшишдан иборатдир.\nРеспублика ихтисослаштирилган травматология ва ортопедия илмий-амалий\nтиббиёт маркази профессори:\n– Ушбу кўрик жараёнида қабулимга кўпроқ катта ёшдагилар мурожаат қилишди. Уларда асосан умуртқа поғона, оёқ таянч бўғим, остеопароз, остеохондроз ҳамда жароҳат асоратларидан келиб чиққан касалликлар аниқланди. 3 нафар бемор операция қилиш учун марказга йўналтирилган бўлса, айримларига саноторийларга боришлари тавсия қилинди. Мутахассис сифатида айтмоқчиманки, мазкур ёшдаги фуқаролар бу каби касалликлардан фориғ бўлиши учун шифхонада эмас, санаторийларда соғломлаштириш йўли билан саломатликларини тиклашлари мақсадга мувофиқдир. Агар касаллик ўз вақтида аниқланса, уни дори-дармон билан даволаш мумкин. Афсуски, айрим инсонлар касалликни ўтказиб, шифокорга кеч мурожаат қилишади ва унинг натижасида сурункали хасталикка айланиб, уни фақат соғломлаштириш йўли билан бартараф этишга тўғри келади. Ҳатто шу пайтгача травматолог мутахассисга мурожаат қилмаган онахон-отахонларимиз ҳам учради. Ўйлайманки, ҳукуматимиз томонидан ташкил этилаётган бу каби кенг аудиториядаги тиббий кўриклар ўз натижасини беради.\nРеспублика ихтисослаштирилган терапия ва тиббий реабилитация илмий-амалий тиббиёт маркази катта илмий ходими, тиббиёт фанлари доктори:\n– Ниҳоятда кенг қамраб олинган ушбу тиббий кўрикда аҳолининг кенг қатлами иштирок этганлиги ҳамда касаллиги тўғрисида маълумотга эга бўлган фуқароларни текширувдан ўтказиш жаарёнида халқнинг саломатлигига бўлган эътибори мени бефарқ қолдирмади. Бунинг ифодаси сифатида айтмоқчиманки, Юқори Чирчиқ кўчасида яшовчи Зокиржон Салимбоев қабулимда бўлганида у кишида сурункали ўпка обструктив касаллигининг ўткир 3-даражаси кечаётганлиги маълум бўлди. Беморнинг шикоятига қараганда даво-муолажаларини вақтида қабул қилсада, дарддан халос бўлиш ўрнига кундан-кунга нафас олиши қийинлашиб бормоқда экан. Зокиржон Салимбоевга ҳудуд шифокори томонидан тавсия этилган дори-дармонлар рўйхати ва уларни қабул қилиш тартибини кўриб чиққанимда, бемор учун даво-муолажаси нотўғри белгиланганлиги аён бўлди. Бемор билан суҳбатлашиб, касалликни бартараф этиш учун стандарт асосида даволаниш мақсадга мувофиқ эканлиги тушунтирилди. Шунингдек, қабулдаги барча фуқароларни ҳам тиббий кўрикдан ўтказиб, касалликка мойил беморлар аниқланиб уларга ҳам керакли маслаҳатлар берилди. Фаолиятимдаги кузатишларим хулосаси асосида айтишим мумкинки, аввало, ҳар бир мутахассис мурожжат қилган беморга аниқ ташхис қўйиб, даво-муолажаларини тўғри йўналтирса касаллик сурункали ҳолатга ўтиб кетмайди.\nРеспублика ихтисослаштирилган дерматология ва венерология\nилмий-амалий тиббиёт маркази мутахассиси,\n– Мамлакатимизда тиббиёт тизимига қаратилаётган эътибор натижасида нафақат пойтахтимиз, балки жойларда ўтказилаётган тиббий кўрикларда ҳам шу нарсага гувоҳ бўляпмизки, аҳоли орасида герпес, зостер, аллергодерматет, папилломатоз, витилиго, тирноқлардаги замбуруғ ва генодерматоз каби касалликларнинг учраётганлиги соҳа мутахассисларини жиддий ўйлашга ундамоқда. Булар орасида юқумли хусусиятга эга бўлганларини даволаш жуда мураккаб. Бунинг учун, аввало, оилада соғлом муҳит барқарор бўлиши, санитария-гигиена қоидаларига риоя қилиниши талаб этилади. Бугунги тиббий кўрикда ҳудудда истиқомат қилувчи 100 нафардан ортиқ аҳоли саломатлигини текширувдан ўтказдим. Юқорида тилга олинган касалликлар катталар билан бир қаторда ёш болаларда ҳам кузатилаётгани мени ташвишлантирмоқда. Касаллик аниқланган фуқароларни марказга ҳамда ҳудудий тиббиёт муассасаларига боришларини тавсия қилдим. Таъкидлаш керакки, мазкур хасталиклар ўз-ўзидан пайдо бўлмайди, шу боис, аҳоли ўртасида бу борада профилактика ишлари кучайтирилиб, касалликлар тўғрисида чуқур маълумотлар берилиш мақсадга мувофиқдир.\nКатта ариқ кўчаси фуқароси\n– Аввало, ёшу кексалар саломатлиги учун қайғуриб, барча шароитларни муҳайё қилаётган давлатимиз раҳбари Шавкат Мирзиёевга самимий миннатдорлигимни йўллайман. Мен бугун саломатлик тадбирида инсонларнинг бир-бирига нисбатан меҳр-оқибати, муомала маданияти, айниқса, тиббиёт ходимларининг қарияларга бўлган чексиз меҳрини кўриб, бошим осмонга етди. Сабаби, қабул қилаётган шифокорларимизга навбат кутиб турган аҳолининг кўплиги, шунингдек, мутахассислар томонидан ҳар бир фуқарога илиқлик билан муносабат кўрсатилаётганлиги барчамизни мамнун этди. Эндокринолог Саодат Ибрагимова, травматолог Ахмат Дурсунов ва УТТ шифокорлари қабулида бўлганимда, улар томонидан менда касаллик аломатлари йўқлиги айтилди. Кардиолог эса қон босимим ошиб турганлиги, бунинг учун врач тавсияларига амал қилишим зарурлигини тушунтирди.\nМУНОСАБАТ ВА ФИКР\nЮқори Чирчиқ ҳудуди маҳалласи фуқароси (36 ёш):\n– Аслини олганда соғлиғимдан деярли шикоятим йўқ. Кейинги пайтларда поликлиникамиз ва оммавий ахборот воситаларида тиббий кўриклар тўғрисида тадбирлар ҳамда кўрсатувлар бўлаётганлигини кўриб, Президентимиз томонидан яратилаётган имкониятлардан унумли фойдаланиш учун бугунги соғломлаштириш тадбирида иштирок этяпман. Мамнунлигим шундаки, мактаб биносига кириб келишда китоб ярмаркасининг ташкил этилганлиги диққатимни ўзига тортди. Кўрик жараёнида илк бор рўйхатдан ўтиб, қон топширдим, сўнгра ЭКГ, УТТ аппаратларидан ўтдим, шунингдек, пойтахтимизнинг етакчи клиникларидан келган дерматовенеролог, онколог, невропатолог, травматолог, терапевт, эндокринолог, хирург сингари мутахассислар қабулида бўлдим. Мени ташвишга соладиган ҳеч қандай жиддий касаллик аниқланмади. Фақат ўнг қўлим ва елка қисмимда оғриқ борлигини айтганимда травматолог остеохондроз касаллиги борлигини айтиб, керакли муолажалар буюрди. Бундай кўриклардан жуда мамнунмиз, Давлатимиз ва барча ташкилотчиларга раҳмат айтамиз.\nСуратлар муаллифи Ҳасан АБДУҒАНИЕВ.


Ниқоб (маска) тақиш мажбурияти Андалусиядан бошланган | Azon.uz - Ахборот-таҳлилий портал\nНиқоб (маска) тақиш мажбурияти Андалусиядан бошланган\n894 13:30 16.03.2021\nҚадимда ун сотувчилар ва нонвойлар бозорига ниқоб тақиб кириш шарт бўлган. Бу иш соғлиқни сақлаш мақсадида амалга оширилган бўлиб, муҳтасибнинг назорати остида олиб борилган. Бу иш дастлаб Андалусия давлатига хос бўлган.\nИбн Абидийн Тужайбий Андалусий ўша вақтда ун ва нон сотувчиларини назорат этувчи муҳтасибнинг сўзларини келтириб, шундай дейди: «Бирортангиз хамир қораётган вақтида акса ургани ёки гапирганида оғзидан бирор нарса учиб ун ёки хамирга аралашиб кетмаслиги учун оғиз-бурнини ёпган ҳолда ниқоб тақиб олсин. Шунингдек, юзидан оққан тер хамир устига оқмаслиги учун пешонасига оқ дурра, латта танғиб олсин».\nИбн Абдун қаламига мансуб «Рисалатун фил ҳисба» асаридан (16- аср).\nИзоҳ: Муҳтасиб арабчада - назорат қилувчи деган маънони англатади. Ўрта аср мусулмон давлатларида Ислом маросимлари, урф-одатлар ва қонунларнинг бажарилиши, одамларнинг жамоат жойларида юриш-туриши устидан назорат қилувчи амалдор. Ўрта Осиёда улар раис деб аталган.\nБиз мусулмонлар доимо асл ҳақиқатни Исломдан қидирамиз. Акса уриш ҳақида Абу Ҳурайра розияллоҳу анҳудан шундай ривоят қилинади: Расулуллоҳ соллаллоҳу алайҳи васаллам: «Албатта Аллоҳ таоло акса урганни яхши кўради. Эснашни эса кариҳ кўради. Сизлардан бирингиз акса уриб, «Алҳамдулиллаҳ», деб Аллоҳга ҳамд айтса, ҳар бир эшитган мусулмон кишига «Ярҳамукаллоҳ», яъни «Аллоҳ сенга раҳм қилсин», деб айтмоғи шарт бўлади. Аммо эснаш шайтондандир. Агар сизлардан бирингиз эснайдиган бўлса, қодир бўлганича уни қайтарсин. Чунки эснаган кишига шайтон кулади», дедилар (Бухорий).\nБугун яна телевидение, радиода, ижтимоий тармоқларда инсонларни кайфиятини туширадиган, бутун дунё азият чекаётган коронавирус ҳақида турли нохуш хабарлар урчишни бошлади. Агар биз мўмин мусулмонлар ўзимизга тасалли истасак, энг яхши давони, қалбларга хотиржамлик берувчи, руҳиятимизга сокин туйғуни Аллоҳ таолонинг каломи, Қуръони каримдан оламиз...\nБарча ташвишларни бир четга суриб, Қуръони Каримни очсангиз, у сизга шундай тасалли бера бошлайди:\nНиқоб Андалусия Махсус\n3882 20:25 19.11.2021\n5010 13:05 06.10.2021\n438 18:45 25.06.2021\n720 13:00 22.05.2021\n1199 18:15 24.03.2021\n822 15:55 16.03.2021


Кимлар муддатидан олдин пенсияга чиқади? – КУН УЗ\nГлавная / Жамият / Кимлар муддатидан олдин пенсияга чиқади?\nAnonymous 25.05.2019\tЖамият Comments Off on Кимлар муддатидан олдин пенсияга чиқади? 82 Показы\nПред. Иштихондаги мудҳиш қотилликка элтган сабаблар: нима учун бундай воқеа юз берди?\nСледующая Россиядан Тожикистонга учган самолёт ортига қайтди\nТошкентдаги «қизил», «сариқ» ва «яшил» ҳудудлар ҳақида маҳаллалар кесимида маълумот берилди


Ғузорда футбол фанатлари муштлашиб кетди\n1995 йилда қурилган ва яқинда таъмирдан чиққан "Шўртан" стадиони расман 9 минг томошабинга мўлжалланган.\nҚашқадарёнинг Ғузор шаҳри стадионида юзага чиққан жанжалга қарийб 40 мухлиснинг аралашгани айтилмоқда.\n6 август куни Ғузор шаҳри марказидаги футбол стадионида "Шўртан" ва "Насаф" жамоалари ўртасидаги баҳсни томоша қилишга келган минглаб ишқибозлар жанжаллашиб кетди.\nБу ҳақда Ўзбекистондан хабар қилувчи турли манбаларнинг ёзишича, жанжал қаршилик ва шўртанлик футбол фанатлари ўртасида рўй берган.\nЖумладан, Ўзбекистон футбол федерацияси расмий сайти бўлган Uff.uz сайтида берилган хабарга кўра, "Шўртан" жамоаси фойдасига 2:1 ҳисобидаги бораётган ўйиннинг сўнгги дақиқаларида рўй берган жанжал пайтида бир неча ишқибоз ўйин майдонига тушиб кетган.\nБу сайтнинг футбол майдонида бўлган гувоҳларга таяниб ёзишича, стадионнинг иккита секторида маҳаллий ва меҳмон ишқибозлар ёнма-ён ўтириб қолган ва “Насаф” жамоасининг мағлубиятидан норози бўлган қаршилик фанатлар рақиб командага ишқибозлик қилиб турган шўртанлик томошабинлар билан жанжаллашиб кетган.\nБу манбанинг хабарида жанжалда қанча киши иштирок этгани ҳақида маълумот йўқ.\nБу воқеани ёритган CA-News сайти хабарига кўра, муштлашувга минглаб одам аралашиб кетган.\nЎша куни стадионда ўйинни томоша қилган ғузорлик футбол ишқибозларидан бирининг яқини бу хабарнинг ҳақиқатдан узоқлигини айтади. Унга кўра¸ милиция ходимлари томонидан қаттиқ қўриқлангани боис стадионда юз берган жанжалда минглаб одам иштирок этиши мумкин эмас.\n- Тахминан, 40га яқин киши жанжал қилган. Икки тарафдан бўлиб уруш қилиб қолган. Уларни на ғузорликлар таниган, на қаршиликлар таниган. Ҳеч ким танимас экан. Алоҳида секторда ўтириб, алоҳида ўзларининг ўртасида жанжал чиқарди, нима гаплигини ҳам тушунмадик, ўзимизни олиб қочдик, дейишяпти болалар. Биласизку, бизни халқ қўрқоқ бўлиб қолган, - дер экан ғузорлик футбол ишқибозларидан бирининг яқини Анвар ака ўйин гувоҳларининг Озодликка бу ҳақда гапиришдан ҳам чўчишини айтади.\nУнга кўра, гувоҳлар янги таъмирдан чиққан стадионнинг ўриндиқларини бир-бирига аямай отган фанатлар кўп бўлгани боис¸ жанжалда тан жароҳати олганлар борлигини айтган.\n- Бир-иккита жароҳатланганлар бўлса ҳам яширгандай қилишган. Асосийси, янги ремонт бўлганку бу стадион, янги стулларни қўпориб, стадионнинг у ëқ бу ëқларини қўпориб ташлашган. Трибунадаги стулларни синдириб, олиб отиб, шунақа қилишганда энди, - дейди ғузорлик Анвар ака.\nАнвар аканинг сўзларини Uff.uz сайтида айни мавзуда шарҳ қолдирган муштарийлар ҳам тасдиқламоқда.\nЖумладан, ўзини Reddevil, деб таништирган муштарий шарҳида "Насаф" жамоаси мухлислари стадионга тушиб кетгани ҳақида айтилган.\n“Учрашув бош ҳакамининг ўйинни якунланганлиги тўғрисидаги ҳуштаги янграгандан сўнг, "Насаф" мухлислари майдонни тўсиб турадиган панжарани синдириб, майдонга ёпирилиб киришди. Майдонга тушиб келган "Насаф" ва "Шўртан" мухлислари ўртасида эса муштлашув бошланиб кетди. Бундан ташқари, стадион ўриндиқлари синдирилиб, майдонга отила бошланди”, дейди RedDevil номи билан Uff.uz сайтида шарҳ қолдирган бир муштарий.\nБошқа муштарий эса, ҳуқуқ-тартибот идоралари ходимлари томонидан майдондан чиқариб юборилган "Шўртан" жамоаси ишқибозлари ташқаридан туриб, "Насаф"чиларни тошбўрон қилгани, шунинг учун бу ишқибозлар тошдан қочиб, майдонга тушиб кетишга мажбур бўлгани ҳақида ёзган.\nИнтернет нашрлари ва ўзбекистонлик футбол мухлислари орасида шов-шув бўлаётган бу хабарларга ойдинлик киритишини сўраб мурожаат қилганимизда, Қашқадарё вилояти Ғузор тумани Ички ишлар бўлими ходимлари ва “Шўртан” футбол жамоаси расмийлари хабарларни қисмангина тасдиқлади.\nОзодлик билан микрофонсиз суҳбатда “Шўртан” футбол клуби маъмурияти ходими воқеани “муштлашув” ёки “жанжал”, деб эмас “тортишув”, деб атади.\n- Йўқ, озгина болелшиклар тортишишди. Кейин милициялар уларни чиқариб юборди. Кетди ҳамма уйига¸ деган "Шўртан" клуби вакили баъзи сайтларнинг жанжалда 3000 одам қатнашди, деган ваҳимали хабарларини ҳам инкор қилди:\n- Ҳа йўўўқ, унақа нарса бўлгани йўқ. Секторнинг ўзидаёқ милициялар нима қилди дарров. Болелшиклар ўзи ҳамма ўйинда ҳам шунақа қилади. Ўйиндан кейин озгина тартибсизлик бўлди, милициялар, ОМОНчилар ўраб олдида, кейин автобусга чиқариб, ҳаммасини жўнатиб юборди. Ҳеч ким жароҳатлангани йўқ, деди Озодлик билан суҳбатда “Шўртан” футбол клуби маъмурияти ходими.\nҒузор туман Ички ишлар бўлимининг футбол ўйинида хавфсизликни сақлаб турган мутасаддиси “Шўртан” футбол жамоаси расмийсининг сўзларини тўлиқ тасдиқлади.\n- Шу ўйинни охирига яқин уч-тўрттаси сал тортишган бўлди ва ўша ернинг ўзида тинчиди. Ҳеч қанақа тошбўрон бўлгани йўқ. Ҳеч қанақа муштлашув бўлгани йўқ. Ўйин зўр бўлди, яхши бўлди охиригача, - деди Ғузор туман ИИБ ходимларидан бири.\nҚашқадарёлик яна бир футбол мухлисининг Озодлик билан микрофонсиз суҳбатда айтишича, ҳозир футбол жамоалари ўйинлари жуда қаттиқ назорт остида ўтадиган бўлган.\n- Майдонга мингтача томошабин тушса, икки мингтача милиция тушадиган бўлган ҳозир. У ерда бунақа катта жанжал бўлишига умуман имкон йўқ. Жанжал чиқиши билан жойида тинчитиб ташлашади, дейди нишонлик футбол ишқибозларидан бири Озодлик билан суҳбатда.\n1995 йилда қурилган Ғузор стадионига 9 минг одам сиғади ва бу стадион расман “Шўртан” футбол жамоасига тегишли.\nНорасмий маълумотларга кўра, 6 август кунги ўйинни тахминан 4000 ишқибоз томоша қилган ва бу ўйин ҳуқуқ-тартибот идоралари ходимларининг қаттиқ назорати остида ўтган.\nШунингдек, ўзбекистонлик футбол ишқибозлари кузатувига кўра, Ғузордаги стадионда бўлгани каби фанатларнинг йирик жанжали бунга қадар 1995 йилда "Нурафшон" - "Янгиер" жамоалари ўртасидаги учрашувдан сўнг бўлиб ўтган.\nНорасмий маълумотларга кўра, ўшанда футбол фанатлари майдонга тушиб, рақиб команданинг ўйинчиларига қўшиб ҳакамни ҳам калтаклашган.\nҲозир “Шўртан” ва “Насаф” жамоалари ишқибозлари ўртасидаги жанжални муҳокама қилаётган ишқибозлар бундай ҳолатларга Ўзбекистон Профессионал футбол лигаси раҳбарияти томонидан тегишли чоралар кўрилиши зарурлигини таъкидламоқдалар.


Швецияда Обид қорини отган Жуковскийга умрбод қамоқ жазоси берилди « Ўзбекистон Халқ Ҳаракати\n02 March 2016 - 9:05\n– Биз аслида умрбод қамоқ жазоси берилсин, деб даъво қилган эдик ва даъвоимиз қондирилганидан мамнун бўлдик. Жуковский бу жазога лойиқ эди, деб ҳисоблаймиз. Лекин, бу билан иш тугамайди. Чунки, Жуковский бу жиноятни бир ўзи ижро этмаган. Унинг ортида бу жиноятни буюртма қилган шахслар бор ва уларнинг исми маълум. Прокурор такрор айтиб келганидек, бу буюртма ортида Ўзбекистон сиёсий режими турибди, деган жуда жиддий даъво бор. Шу боис, тергов ва суриштирув давом этади. Аммо, бугунги ҳукм бундай даҳшатли жиноятни содир этганлар жазосиз қолмаслигига жиддий бир ишорат бўлди, – дейди Довудхон.\nАйни пайтда у отаси – ҳануз шифохонада қолаётган уламо Обид қори Назаровнинг соғлигига оид саволларга ҳам жавоб берди.\nШвециялик журналистларнинг айтишича, сўнгги ҳукмда бу жиноятнинг “хориждан буюртма қилингани” қайд этилган, аммо прокурорнинг асосий иддаоси – бу жиноят ортида Ўзбекистон ҳукумати турибди, деган даъво ҳукм матнига киритилмаган.


АҚШда коронавирусдан вафот этганлар сони 150 мингдан ошди — Sof.uz\nЖАҲОН 31,053,244 22,652,289 962,497\nАмерика Қўшма Штатларда янги коронавирус келтириб чиқарган инфекция туфайли 150 мингдан ортиқ одам вафот этди. Коронавирусга доир статистикани реал вақт режимида юритадиган Жон Хопкинс университетининг чоршанба кунги маълумотлари бундан дарак бермоқда.\nУниверситет маълумотларига кўра, ҳозирда АҚШда 150 034 киши COVID-19 ташхиси билан вафот этди. Умумий ҳисобда 4 396 030 кишига инфекция юққан.\nАҚШнинг бир қатор штатлари, жумладан Флорида, Аризона, Техас ва Калифорния вируснинг тез тарқалишини кузатмоқда. Улардан баъзиларида кунига максимал инфекциялар сони сўнгги ҳафталарда бир неча бор янгиланди. Шу сабабли, давлат органлари карантин чекловларини юмшатиш ёки олиб ташлаш бўйича илгари бошланган жараённи тўхтатиб қўйдилар.\nCOVID-19 касаллигининг тарқалиши Марказий Хитойда 2019 йил охирида қайд этилган ва кўпгина мамлакатларга тарқалди. Жаҳон соғлиқни сақлаш ташкилоти буни 11 март куни пандемия деб эълон қилди.\n18.09 15:33 2379\n19.09 14:27 1400\n18.09 17:46 1349\n18.09 15:58 1053\nБугун, 09:00 1031\n19.09 10:06 164 Жаҳон\n17.09 09:27 76\n15.09 12:23 65 Жаҳон


АҚШ – яна ЮНЕСКО аъзоси.\nСешанба куни Лора Буш хоним Москвага келди. Душанба куни эса Лора Буш Парижнинг Елисей саройида Франция президенти Жак Ширак билан учрашганди.\nМатбуот саҳифаларида "АҚШ президентининг энг ардоқли элчиси" деб таъриф берилган Лора Буш хонимнинг Европа сафаридан мақсад " АҚШ ва Европа ўртасида ишонч кўприкларини тиклашдан иборат деб ëзди "Дейли Телеграф" газетаси.\nАҚШнинг ЮНЕСКО аъзолигига қайтиши ўзгараëтган дунë нишоналаридан бири эканлиги кузатувчилар назарида қолмоқда. Америкалик сиëсий таҳлилчи Брюс Паниер , АҚШнинг ЮНЕСКО аъзолигига қайтишини шундай изоҳлайди.\n- 1984 йилда Президент Роналд Рейган қарорига кўра АҚШ ЮНЕСКОни тарк қилди.Роналд Рейган ЮНЕСКО ни аксиламерика кайфиятларини авж олдираëтган ва пулларни беҳуда совураëтган бефойда бир ташкилот деб атаганди.Ҳар ҳолда ўша пайтда АҚШнинг бу ташкилотни тарк қилиши учун расмий сабаблар шу таҳлит кўрсатилди. Аслида эса ЮНЕСКОнинг ўша пайтдаги раҳбари сенегалик М,Бой жанобларининг СССР билан илиқ муносабатлари Рейгеннинг жиғига текканлиги боис АҚШ бу ташкилотдан чиқишга қарор берганди .Хўш АҚШ нега ЮНЕСКОга қайтиб кирди деган савол жавоби ,ўтмишни ўрганиш ,меросни авайлаш каби қадриятларнинг қайта кун тартибига қўйилиши билан боғлаган бўлардим. Масалан, Афғонистонда Толибон мулозимлари Будда ҳайкалини вайрон қилишди. Бу ҳайкални ҳимоя қилган идора ЮНЕСКО бўлди, демак Толибон бизнинг душманимиз бўлса ЮНЕСКО бизнинг дўстимиз.\nХуллас, орадан 19 йил ўтиб 29 сентябр куни ЮНЕСКО нинг Париждаги бош қароргоҳи ҳовлисида АҚШ байроғи яна ҳилпирай бошлади.\nБайроқ кўтариш тантаналарида сўзга чиққан Лора Буш ҳоним АҚШнинг ЮНЕСКО ташкилоти сафига қайтиши унинг турфа (турли қиëфали)дунë билан ҳамжиҳат эканлигини англатади деди:\n- Бугунги хавотирларга тўла дунëда биргаликда фаолият олиб борилиши Юнеско тариҳида кўрилмаган даражада муҳим ва долзарбдир.\nЎтган ҳафта Америкада қилган чиқишларидан бирида Лора ҳоним ЮНЕСКО мақсадлари кўпчилик америкаликларнинг орзуси билан муштарак эканлигини айтганди. АҚШ давлат департаменти мулозимлари ЮНЕСКО "Заҳарли мафкурага" қарши курашда расмий Вашингтонга ëрдам бериши мумкинлигини таъкидлашганди. Хўш-бу нимани билдиради ? Заҳарли мафкура деганда Ал-қаеда ва Толибон назарда тутилаëтган бўлса ЮНЕСКО ташкилоти уларга қарши курашда АҚШ билан ҳамкорлик қиладими.? Америкалик тахлилчи Брюс Паниер бунга шубҳа билдиради:\n- ЮНЕСКО ташкилотини қай тарзда террорга қарши курашишини тасаввур қилиш қийин. ЮНЕСКО Бин-Ладен ëки Саддамни ушлаш амалиëтида қатнашмайдику аҳир. Айни вақтда ЮНЕСКО ўз табиатига кўра бирор бир ягона мафкура минбари ҳам бўла олмайди.\nЮНЕСКО учун эса, ўз сафига АҚШнинг қайтиб кириши ташкилот молиявий аҳволининг яҳшиланишини билдиради. Расмий маълумотларда 1984 йилда АҚШ бу ташкилот сафидан чиққанида ЮНЕСКО ўз бюджетининг тўртдан биридан маҳрум бўлгани айтилади. АҚШ тўлаëтган аъзолик бадали миқдори ана шунча эди.\nРасмий Вашингтоннинг ЮНЕСКО сафига қайтиши ҳалқаро матбуот диққат марказида қолмоқда.Ню-Йорк таймс газетасида чоп қилинган фотографияда ЮНЕСКО ҳовлисида, Эйфел минораси фонида ҳилпираëтган АҚШ байроғи ва Лора Буш акс этди. Бу ЮНЕСКО ҳовлисида ҳилпираëтган 190инчи мамлакат байроғи бўлди. Шу куни Шарқий Тимор ҳам ЮНЕСКО аъзолигига қабул қилинди. АҚШнинг ЮНЕСКОга аъзолиги расман 1 октябрдан бошланади.


Гризманн «Атлетико»да қолишга қарор қилди\n13:45 / 02.06.2017\nФранциялик ҳужумчи Антуан Гризманн Мадриднинг «Атлетико» клубида қолишга қарор қилган. Бу ҳақда ишончли манбаларига асосланган ҳолда Radio Onda Cero хабар тарқатди.\nШу вақтгача Гризманни ёзги трансферлардаги асосий мақсади ҳисоблаб келган «Манчестер Юнайтед» ҳам уни харид қилиш режасини кейинга қолдирган.\nФутболчининг ўзи май ойида берган интервьюларидан бирида манкунианликлар жамоасига ўтиши эҳтимолини юқори баҳолаганди, кўп ўтмасдан у «Атлетико» раҳбариятидан ўзини қўйиб юборишни сўрагани ҳақида хабарлар тарқалди.\nАммо 1 июнь куни Спорт арбитраж суди «Атлетико»га ёзги трансферлар вақтида янги футболчиларни сотиб олишга қўйилган тақиқни бекор қилмаслиги маълум бўлгач, футболчи клубда қолишга қарор қилган.\nГризманн твиттердаги саҳифасида Чемпионлар лигасининг якунланган мавсуми 1/4 финалида «Лестер»га урган голини нишонлаётгани тасвирланган суратни жойлади ва шундай изоҳ қолдирди: «Энди ҳарқачонгидан ҳам ортиқроқ «Атлетико» билан биргаман».\nГризманн якунланган мавсумда жамоаси сафида жами 53 учрашувда майдонга тушиб, 26 гол урди.\nМадрид дербисида дуранг. «Барселона» билан орадаги фарқ янада ортди\n21:23 / 08.04.2018


Ўзбекистонда яна ҳокимлар алмашди\n01 декабр 2020, Тошкент вақти: 14:09\nОдатда, вилоят раҳбарларини шахсан Каримовнинг ўзи бориб, алмаштириб келар эди. Аммо бу сафар мазкур юмуш бош вазир Мирзиеёвга юклатилган кўринади.\nЎзбекистон бош вазири Шавкат Мирзиёев 25 сентябр куни бир йўла 3 вилоят - Самарқанд, Жиззах ва Сирдарё вилоятларида бўлди. Жиззах ва Сирдарё вилоятларида бу гал Мирзиёев вилоят раҳбарини алмаштирди.\nЎзбекистондаги мустақил манбалардан олинган хабарларга кўра, Бош вазир Шавкат Мирзиёевнинг уч вилоятга қилган сафари қисқа бўлган ва кутилмаганда амалга оширилган.\nКуннинг биринчи ярмида Самарқанд вилоятида бўлган Мирзиёев, самарқандлик ҳуқуқ фаоли Маматқул Мухторовга кўра, Самарқанд шаҳрининг эски шаҳар қисмида қурилаётган янги иншоотларини кўздан кечирган.\n- Келди-ю, янги қурилаётган иморатларни кўриб кетди фақат. Бу қурилишларни ички ишлар вазири Матлюбовнинг шахсан ўзи назорат қилаяпти. Эски шаҳарда жуда катта қурилиш бўлаяпти, дейди Маматқул Мухторов.\nСуҳбатдошимизга кўра, Самарқанднинг эски шаҳар қисмидаги иншоотларни бузиб, ўрнига шитоб билан қурилаётган янги объектлар қай мақсадга хизмат қилиши ҳақида ҳали тайинли гап йўқ.\n- Аммо шахсан бош вазирнинг ўзи келиб кўриб кетганидан бу қурилиш объектидан кўзланган мақсад каттадир, дея тахмин қилади Маматқул Мухторов.\n25 сентябрнинг иккинчи ярмида Жиззах шаҳрига борган бош вазир бу ерда вилоят ҳокими вазифасини бажаришга киришганига эндигина 6 ой бўлган Маҳмуд Холбўтевни ишдан олиб, ўрнига Республика қишлоқ ва сув хўжалиги вазири вазифасидан озод қилинган, асли жиззахлик Сайфиддин Исмоиловни тайинлаб кетган.\nБу ҳақда Озодликка сўзлаган Маъмуржон Азимовга кўра, вилоят раҳбарлари алмашинувининг сабаби, одатдагидек, эл-юртга номаълум.\n- Олти ойдан бери Маҳмуд Холбўтаев ҳоким вазифасини бажарувчи бўлиб ўтирган эди. Билмадик, нима сабаб бўлди - уни ишдан олиб, ўрнига қишлоқ ва сув хўжалиги вазирини тайинлаб кетди, дейди Маъмуржон Азимов.\nЖиззахлик суҳбатдошимизнинг айтишича, янги келган раҳбар ҳам вилоят ҳокими вазифасини бажарувчи этиб тайинланган. Яъни Жиззахда ҳали ҳам ҳоким йўқ, балки ҳоким вазифасини бажарувчи бор.\n25 сентябр куни оқшом Сирдарё вилоятига етиб борган бош вазир Мирзиёев бу ерда ҳам вилоят раҳбарини алмаштирган.\nБу ҳақда Озодликка сўзлаган сирдарёлик кузатувчи Карим Бозорбоевга кўра, бу вилоятда раҳбар алмашинуви сабаби элга айтилган.\n- Вилоят ҳокимининг қишлоқ хўжалиги ишлари бўйича ўринбосари Ойбек Аширметов вилоят ҳокими бўлди. Аввалги ҳоким Абдураҳим Жалолов эса 64 ёшга кирган эди. У пенсияга чиққани муносабати билан лавозимини Аширметовга топширгани айтилди, дейди Карим Бозорбоев.\nШу тариқа, суҳбатдошларимизнинг айтишларича, икки вилоят - Жиззах ва Сирдарёда раҳбар алмашганини биров билиб-биров билмай қолаверди.\nАммо, Карим Бозорбоевга кўра, оддий халққа раҳбар алмашганининг анчадан бери ҳеч бир дахли бўлмай қолган. Биринчидан, халқ ўзи хоҳлаган одамни ҳоким қилиб сайлаш ҳаққидан маҳрум этилган.\n- Иккинчидан, фақат қисқа муддатга келиб кетаётган ҳокимлар элнинг кундалик турмушига айтарли бир енгиллик кирита олмаяпти. Оддий одамларнинг орасида ҳар бир ҳокимнинг бирор-бир кўрсатган ҳунаригина гап бўлиб қолмоқда холос, дейди Карим Бозорбоев.\nМасалан, Сирдарёнинг ишдан олинган раҳбари мактаб ўқитувчилари ва ўқувчиларига бу йил эрта баҳорнинг совуқ кунларидан бошлаб, роса ажриқ тердирган.\n- Сирдарё вилоятида “Умид ниҳоллари - 2009” спорт тадбири бўлиши олдидан март, апрел ва май ойи ичида мактаб ўқувчилари йўл четидаги ажриқларни териш учун олиб чиқилган эди. Кетган ҳокимнинг ҳеч бир иши эсда қолмаса ҳам, 3 ой болаларни ажриқ тердиргани эсда қолса керак, дейди Карим Бозорбоев.\nЖиззахда ҳоким вазифасини бажарган Маҳмуд Холбўтаев эса маҳаллий аҳоли орасида, аввалига, “уронғич сенатор”, кейинчалик эса “бозорчи ҳоким” номи билан танилган.\nҲуқуқ фаоли Маъмуржон Азимовга кўра, Холбўтаев бозорларда ислоҳот ўтказиш ташаббуси билан чиқиб, айниқса, кўпчилик тадбиркорларнинг эсидан чиқмайдиган бўлди.\n- Тадбиркорларга “фалон миллион сўмни банкка қўясан” деган талабни қўйган эди. Ҳоким айтган пулни банкка қўёлмаса, солиқ ё бошқа идора орқали ишини ёптириб юборар эди. Жиззахда сомсаси билан танилган роса машҳур ошхонаси бор тадбиркор йигитнинг ишини ҳам тўхтатиб қўйган эди. Харидори кўп бўлгани учун ҳамма қизиқди. Кейин билсак, ҳоким ёптирган экан. Асосан, бозорга жуда қаттиқ тегди бу одам. Тадбиркорларнинг ҳуқуқини оёқ ости қилиб ташлади, дейди Маъмуржон Азимов.\nЎзбекистонда раҳбарларнинг бу тариқа тез алмаштирилиши, айниқса, кейинги пайтларда Жиззахда тез-тез алмаштирилишининг асл сабаблари, гарчи айби билан бўшатилаётгани расмий баёнотда бир оғиз қистириб ўтилса-да, кенг жамоатчиликка қоронғулигича қолаверади.\nШу боис кузатувчилар ва оддий аҳоли ўз тахминларинигина илгари сурмоқда, холос.\nЖумладан, Жиззахда яшайдиган оддий аҳоли вакилларидан бири Абдуқаҳҳор Шокиров ўз вилоятини амалдорлар учун “ўқув полигони”, деб ҳисоблайди.\n- Ўқув полигони бўлади-ку, бизда ҳам ҳокимлик ёки совхоз директорилиги амалдорлар учун шунақа полигон-да. Келади, қандай қилиб пора олиш, қолган-қутган мулкни ўзлаштириш, талон-тарож қилишни ўрганади. Кейин эса янаям каттароқ совхозга директор бўлиб кетади. Ҳокимлик ҳам шу сингари. Масалан, Шавкат Мирзиёев Жиззахда 5 йил ўтирган бўлса, умуман халқни хароб қилган, вилоятни хароб қилган. Фермерларни йиғилишларда уриб, тепиб, ўлдириб, майиб қилди. Майиб бўлиб юрганларни кўраяпмиз мана. Кейин Самарқандга бориб билганини қилди ва мана ҳозир бош вазирликка тайинланди. Шу малака ошириш жойида бу Жиззах, дейди Абдуқаҳҳор Шокиров.\nСирдарёлик Карим Бозорбоев эса ҳокимлар алмашинувининг сабабини элнинг норозилигида, деб ҳисоблайди.\nЯъни республика раҳбарияти қайси вилоятда эл норозилиги юзага чиқаверса, ўша ернинг раҳбарини алмаштириб, шу йўл билан норозиликни бостиришга, жилла қурса, яна қанчадир муддат кечиктиришга ҳаракат қилади.\nКарим Бозорбоевнинг бундай фикрларини қувватлаган самарқандлик Маматқул Мухторов, бу республикада илдиз отган коррупцион тизим учун жуда қўл келади, деб ҳисоблайди.\n- Менимча, ҳокимларнинг 95 фоизи порахўрлик қилаяпти. Бир йил ярим ишлайди-да, дарров катта порани олиб қўяди. Кейин келиб, уни олиб ташлашади, ё қамаб юборишади. Ўзбекистонда 13 та вилоят бўлса, уларнинг пора олиши ва алмаштирилишидан юқоридаги раҳбарлар ҳам манфаатдор бўлса керак. Бўлмаса, ҳокимнинг ўзи шунча пора олишга журъат қилолмайди. Мана, битта мелкомбинатни директорилиги учун 190 минг АҚШ доллари бериш керак экан. “Даракчи” газетаси Баҳромов ҳақида шунақа деб ёзиб чиқди, дейди Маматқул Мухторов.\nРеспубликада қўлма-қўл ўқиладиган кўнгилочар “Даракчи” газетаси фелъетонига ҳам қаҳрамон бўлган раҳбарни, шахсан, президент Каримовнинг ўзи танқидлар остида лавозимидан озод қилган эди.\nАммо республикада коррупция ботқоғига ботган фақатгина вилоят ёхуд туман ҳокимликлари эмас. Ўзбекистондаги коррупция даражасини ҳамиша ўта юқори баҳолаб келган хорижий ташкилотлар коррупция мамлакат бошқарувининг ҳамма бўғинларига сингиб кетганидан ташвиш билдиради.\nБироқ порахўрликда айбланиб айнан ҳокимларнинг тез-тез ишдан олиниши-ю, ўрнига яна шахсан президент томонидан янги ҳокимнинг тайинланиши асл мантиғи кенг жамоатчилик учун ҳамон сирлигича қолмоқда.


“WhatAapp” ТУФАЙЛИ БОЛАМДАН АЖРАЛДИМ\nИкки йил олдин турмушга чиқдим. Мен ўғил болалардек ҳаддан зиёд шўх, ўта қизиқувчан эдим. Бу менга болаликдан теккан “касал” эди. Турмушга узатилиб ҳам бу иллатлардан қутула олмадим. Ана шу хусусиятларим “WATSAP” га шўнғиб кетишимга сабаб бўлди. Турмуш ўртоғим оғир-босиқ, оилапарвар йигит эди.\nБиз фарзанд кўрдик. Оҳ, ўша пайтдаги қувончларимиз, шоду хуррамлигимизнинг поёни кўринмасди. Жажжигина гўдагимга қараб-қараб тўймасдим. Эрим ҳам ишдан келиши билан, уни қўлимдан олиб ўйнатар, эркалар, қучоғидан қўймасди. Хуллас, бахтли кезларимиз эди. Биз эр-хотин иккаламиз яшардик, қайнона-қайнотам чўпонлик қиларди.\nЭрим кеч тушганча ишда бўлар, мен уйда бола билан ёлғиз қолардим. Чақалоқ кўпинча ухлар, мен эса уззукун бекорчиликдан зерикардим. Шундай кунларнинг бирида синфдош дугоналарим ҳолимдан хабар олиш мақсадида меҳмонга келишди. Чиройли дастурхон тузаб, уларни тансиқ таомлар билан сийладим. Дугоналаримнинг кўпи ҳали узатилмаган, эркин қуш эди. Тўғриси, озод юрган бу “қуш”ларга қараб ҳавасим келарди. Гапдан-гап чиқиб, уйда зерикаётганимни айтдим. Шунда улардан бири: “Вой, нега “WATSAP” га кирмай қўйдинг, шу билан овунармидинг” деди.\nМен турмушга чиққанимдан бери ижтимоий тармоққа кирмагандим, сабаби турмуш ўртоғимнинг бу ҳақда фикри ижобий эмасди. Айни шу ҳақида дугоналаримга айтганимда, гап бошлаган бояга ўртоғим йўл кўрсатди: “Намунча, соддамасдинг-ку?! Бошқанинг номидан кир, бир-иккита артисткаларнинг суратини қўй, ким билиб ўтирибди?”.\nУнинг фикри менга маъқул келди. Хуллас, кўнглимга яна “ишқ” тушди. “WATSAP” га бўлган иштиёқ оловланиб кетди. Буни турмуш ўртоғимдан сир тутишга қарор қилдим. Хуллас, мен учун овунчоқ топилганди. Эрим ишга кетиши биланоқ, интернетга кирардим. Дугоналарим, қариндошлар билан соатлаб гаплашардим. У-бу янгиликлардан огоҳ бўла бошладим. Мен бир вақтлар йўқотган нарсамни қайта топиб олгандек эдим. “WATSAP” га шу қадар шўнғиб кетдимки, бор дунёим ҳам унутилиб кетди. Оқибат...\nБу мудҳиш воқеа, яккаю ягона болам, овунчоғим атак-чечак қилиб юра бошлаган илк кунларда содир бўлди. Ўшанда турмуш ўртоғим ишга кетаётиб, “Боладан эҳтиёт бўл, юраяпти, ҳовлида ҳовуз бор” дея такрор-такрор уқтирганди. Мен эса бунга лоқайд қарабман.\nОвул уйларида ҳамма истеъмол учун ҳовузга сув қуйдириб олади. Бизнинг ҳовлимиз этагида ҳам ана шундай чоғроқ ҳовуз бўлиб, куни-кеча “водавоз” машинада лиммо-лим қилиб сув қуйилганди.\nМен “WATSAP” да дугоналарим билан сирлашиб, реал ҳаётдан узилиб қолдим. Бир вақт ўғлим ёдимга тушиб ташқарига югуриб чиқдим. Ҳовли жим-жит, сукунат измида эди.\nЎғлимни чақириб, у ер – бу ерга қарадим. Жавоб бўлмагач, юрак ҳовучлаб ҳовузга яқинлашдим. Не кўз билан кўрайки, юрагимни парчаси, жон-жигарим кўм-кўк бўлиб сув ичида ётарди. Жон ҳолатда қичқириб юбордим. Ўғлимни ҳовуз ичидан тортиб чиқардим. Унда тириклик аломатлари сезилмади. Шошиб турмуш ўртоғимга телефон қилдим. “Тезроқ, тезроқ келинг, ўғлимиз!...” у ёғини айтолмадим. Йиғлаб юбордим.\nЎғлим эндигина бир ёшни қаршилаганди. Менинг эҳтиётсизлигим, лоқайдлигим сабабли у нобуд бўлди. Бу ишда фақат ва фақат ўзимни айбдор деб биламан. Агар “WATSAP” га муккасидан кетмаганимда ва доим болажонимдан хабардор бўлганимда у ҳаётни эрта тарк этмасди. Бу мудҳиш воқеа ёш боласи бор келинчакларга, аёлларга ибрат бўлсин, дейман.\nҲушёрликни қўлдан бой берманглар, ҳеч қачон! Зеро, фарзанддан азизроқ, ширинроқ неъмат йўқ бу дунёда!\nАйгулнинг сўзларини Райҳон ҚОДИРОВА ёзиб олди.\nO'qilgan: 294 bora\tO'zgartirish kiritilgan san'a 16 Jun 2020\nBuni ham o'qing: « ПОРАХЎРЛИК, ФИРИБГАРЛИК АВЖ ОЛАЁТГАНИНИ САБАБИ НИМАДА?!\tСОЧИЛГАН РИЗҚ »


Хитойлик врач беморнинг қўлида сунъий қулоқни ўстирди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хитойлик врач беморнинг қўлида сунъий қулоқни ўстирди\t10:59, 10 ноябрь 2016\tХитойлик врач беморнинг қўлида сунъий қулоқ яратишга муваффақ бўлди, деб хабар берди “Lenta.ru” нашри.\nХитойнинг Шеньси вилоятидаги Жао Тонг университети қошидаги касалхона врачи Го Шучжун (Guo Shuzhong) раҳбарлигида ўтказилаётган синов ҳали ниҳоясига етмади.\nЖаноб Цзи исмли бемор автофалокат оқибатида ўнг қулоғидан айрилган. Юзининг ўнг тарафи ҳам қаттиқ жароҳатлангани туфайли бир неча пласктик операцияни бошдан кечирган ва юз териси қайта тикланган. Аммо анъанавий тиббиёт ёрдамида қулоғини тиклашнинг имкони бўлмаганлиги сабабли, у доктор Го Шучжунга мурожаат қилган. Доктор операцияни уч босқичда ўтказишга қарор қилди. Биринчи галда Цзининг билагига терини кенгайтирувчи мослама ўрнатди, кейин унинг қовурғасидан тоғайни олиб, қулоқ шаклига келтирди ва қўлига жойлаштирди.\nҚулоқни жойига ўрнатиш операциянинг учинчи босқичи ҳисобланади, Шучжуннинг режасига кўра, бу сўнгги операция 2-3 ойдан кейин ўтказилади.


икки нафар ўзбекистонлик курашчи етиб борди. Бекмурод Олтибоев ва Шерали Жўраев ўртасидаги финал беллашувида Шерали Жўраевнинг қўли баланд ...\nпрезиденти матбуот хизмати хабар бермоқда. Жумладан, маросимда Шерали Жўраевга маданий алоқаларни мустаҳкамлаш йўлидаги хизматлари учун ...\nҳам элнинг ардоғидаги шу ҳофиз бўлар эди», — деган эди. Бу ҳофиз − Шерали Жўраев. Ҳазратимиз сингари ҳофизнинг ҳам боши ғийбатдан, туҳматдан, ... «Ўлдинг – азиз бўлдинг!» шиорига амал қилувчи бизнинг каттаконлар Шерали Жўраев тирик туриб у кишига йўл бермайдилар деб. Алҳамдулиллоҳ, ...\nўқиганимизда бундай ташбеҳлар ахтармасмидик? Биз устоз санъаткор Шерали Жўраев куйга солган ғазални тинглаб, қўшиқдаги оҳанглардан илҳом ...\nНавоий номидаги давлат мукофоти соҳиби, халқимизнинг буюк ҳофизи Шерали Жўраевдир! Юқорида қўйилган — «Бу буюк инсонинг қилган ишларини ... бор. Мен санъаткорлар қатнашган турли давраларда икки марта «Шерали Жўраев санъатига қандай баҳо берасиз?» деган саволга бир хил — яъни ...


Машҳур «Time» журнали сотилмоқда\nCNN ёзишича, америкалик миллиардер Марк Бениофф ва унинг хотини нуфузли «Time» журналини «Meredith» конгломератидан сотиб олишмоқда. Битим бир ойда ёпилиши кутилмоқда. Журнал Бениоффлар оилавий сармоясига айланади.\n«Time» 190 миллион долларга баҳоланди.\n«Time» 1923 йилдан бери чоп этиб келинади. Бош офиси Нью-Йоркда жойлашган. Ҳар ҳафтада чиқувчи бу нашр АҚШдаги энг оммалашган журнал саналади.\nЭслатиб ўтамиз, «Meredith» конгломерати «Time Inc» ноширлик компаниясини ўтган йили 2,8 миллиард долларга сотиб олганди.\nTime Марк бениофф\nХориж 19/04, 16:13\nИмрон Хон «Time» журналининг энг эътиборли 100 киши рўйхатида\nХориж 11/12, 14:03\nТехнология 04/06, 14:34\n1000 га яқин дрондан ҳайратланарли шоу (видео)


Ихтиёр Каримов: Ҳужумчилар сусткашликка йўл қўйишаяпти\n16 июнь,2017, 08:13 215\nОлий Лига 13-туридан ўрин олган “Шўртан” – “Насаф” (1:2) учрашуви ниҳоясида мезбонлар устози Ихтиёр Каримов ҳам ўйин ҳақидаги фикрларини айтиб ўтди.\n“Бугун ҳужумкор ўйин намойиш этдик. Мақсадимиз “Насаф”ни мағлуб этиш эди. Аммо рақибимиз ҳужумларида бизни хато қилишга мажбур қилди ва улар бу имкониятдан тўғри фойдаланишди. Футболчиларимизга озгина эътирозим бор, улар ҳужумларда сусткашликка йўл қўйишаяпти. Бунинг устида ишлаймиз, албатта.\nБиз биринчи бўлимда яхши ҳимояландик. Аммо иккинчи бўлимда ҳужумларга эътибор қаратдик, чунки биз ўз уйимизда ўйнадик. Бизга ғалаба зарур эди. Албатта тўлиқ ҳимояланиб, ғалаба қозониб бўлмайди. Аммо яна такрор айтаман, йўл қўйган хатоларимиз бизга панд берди.\nБиз умуман ёмон ўйин намойиш этмаяпмиз. Аммо клубимизга нисбатан қўлланилган жазо, ўйинчиларимизнинг руҳига салбий таъсир қилган. Уларнинг бу руҳий ҳолатдан чиқариб олишимиз керак. Бизга нисбатан қабул қилинган қарор, ижобий ҳал бўлишидан умидимиз бор. Бунга уларни ишонтиришимиз керак.\nКейинги ўйинларимизда муваффақиятсизликларимизга ҳам асосий сабаб бўлаяпти. Мен шахсан йигитларимизга ишонаман. Ўйлайманки, вазиятларни ўнглаб, ғузорлик мухлисларни ижобий натижаларимиз билан хурсанд қиламиз”, – деди Ихтиёр Каримов.\n"Қўқон-1912"-"Навбаҳор". Ўзаро ўйинлар тарихи 119 19.10.2017\nТеглар: Олйи Лига Шўртан Насаф\nАна холос! "Насаф" 100 млн сўм жарима тўлайди 2758


Ливан жанубида БМТ тинчликпарвар кучларининг олти аскари ҳалок бўлди.\n11 май 2021, Тошкент вақти: 00:38\nХабарларга кўра, машинага ўрнатилган бомба портлаши оқибатида ҳалок бўлган аскарлардан уч нафари Испания ва қолгани Колумбия фуқароларидир.\nШунингдек, душанба куни Испания мудофаа вазири Хосе Антонио Алонсо ўз мамлакати ҳарбийлари билан учрашиш мақсадида Ливанга келди.\nКуни-кеча Ливан шимолида ҳукумат кучлари ва жангарилар ўртасида ҳам тўқнашувлар рўй берган эди. Ҳукумат кучлари исломий жангарилар беркинган хонадонларга ҳужум қилгани оқибатида етти жангари ва бир ҳарбий ҳалок бўлганди.


12-10-2016 | 17:00\nZAMIN.UZ / Дунё / 12 Октиябр 2016 года632\nАввал хабар берганимиздек, 10 октябрь куни Истанбул шаҳрида Россия Федерацияси президенти Владимир Путин ва Туркия раҳбари Ражаб Эрдўған ўртасида матбуот анжумани бўлиб ўтди. Бу йиғилиш Халқаро энергетика конгрессининг 23-махсус сессияси якунлангач, ташкил этилди, дейилмоқда "Qalampir.uz" сайти хабарида. Мамлакат раҳбарлари Сурия масаласида ҳамкорлик қилиш борасида муҳокама ўтказишди. Шунингдек, Россиянинг Туркия меваларини киритилишига қўйган тақиқини бекор қилишга келишиб олинди. Бундан ташқари, томонлар “Турк оқими” қурилиши ҳақида ҳам шартнома имзолашди. Мазкур матбуот анжуманида иштирок этган Кремль матбуот котиби Дмитрий Песков бир неча бор ухлаб қолган. Бу ҳолат Россиянинг “Russia Today” канали томонидан намойиш этилган видеотасмада яққол кўзга ташланади. Песков Ражаб Эрдўғаннинг чиқиши вақтида (видеонинг 06:44-06:54 дақиқаларида), бундан ташқари, Владимир Путин чиқиши вақтида ҳам (видеонинг 13:57-14:08 дақиқаларида) ухлашда давом этган. Мазкур видеотасмани эътиборингизга ҳавола этамиз. Теглар: Истанбул қилишга куни эътиборингизга этилди бундан ВконтактеFacebookTwitterОдноклассникиМой мир


Археологияда сўнгги 200 йилдан бери ўз ечимини кутаётган муаммога ойдинлик киритилди\nЎзбекистон 22:10 / 10.09.2019 30275\nЖаҳонга машҳур «Science» журналида «Жанубий ва Ўрта Осиё аҳолисининг шаклланиши» (The formation of human populations in South and Central Asia) номли мақола чоп этилди. Унда Евросиё халқларининг келиб чиқиши билан боғлиқ сўнгги 10000 йиллик тарихига ойдинлик киритилган. Бу ҳақда O‘zRFA ахборот хизмати хабар қилмоқда.\nХабарда айтилишича, тадқиқотда мазкур ҳудудда олиб борилган археологик изланишларда қўлга киритилган 524 та қадимги инсон қолдиқлари (скелетлари) архео-генетик таҳлил қилинган. ДНК-таҳлиллари қилинган қадимий скелетлар қаторида Ўзбекистоннинг олтита археологик ёдгорлигидан топилган инсон қолдиқлари ҳам жой олган.\nМазкур изланишда жаҳоннинг 80 дан ортиқ нуфузли илмий марказларидан 117 нафар тадқиқотчини бирлаштирган. Хусусан, унда ЎзРФА Археологик тадқиқотлар институти археологлари ҳам қатнашган.\nЎзРФА ахборот хизмати хабарида тирик организмларда генетик кодни, яъни ирсий белгиларни сақлаш ва наслдан-наслга ўтказиш вазифасини бажарадиган ДНК (дезоксирибонуклеин кислотаси) инсон суякларида узоқ вақт сақланиб қолиши аниқлаш археологиянинг замонавий йўналиши экани таъкидланган. Бундай тадқиқотлар кенг илмий жамоалар томонидан амалга оширилади, чунки бу изланишлар дала қазишмаси, лаборатория таҳлили ва натижаларни талқин қилиш босқичларини ўз ичига олади.\nУшбу изланиш сўнгги 200 йилдан бери ўз ечимини кутаётган Турон (Ўрта Осиё) ва Шимолий Ҳиндистон аҳолисининг келиб чиқиши муаммосига ойдинлик киритди, дейилган хабарда. Тадқиқот натижаларига кўра, мазкур ҳудуд аҳолисининг шаклланишида Евросиё даштлари аҳолиси асосий ўрин тутган.\nУшбу иш генетик натижалар археолог ва тилшунос олимлар билан ҳамкорликда ўрганилган илк тадқиқот саналади. Ундаги натижалар, Евросиё бўйича тўпланган қадимий ДНК қолдиқлари Ҳарвард университети лабораториясида таҳлил қилинади.\nМаълумот ўрнида айтиш керакки, Science Фанни ривожлантириш Америка ассоциациясининг илмий журнали ҳисобланади. (The American Association for the Advancement of Science — AAAS). Журнал жиддий тақриздан ўтказилади, ҳар ҳафтада бир чоп этилади. Қоғозли варианти 130000, электрон варианти 1 миллион обуначига эга. маркази Вашингтон (Колумбия тумани, АҚШ) ва Кембрижда жойлашган (Буюк Британия). Журнал инглиз тилида чоп этилади.


Жанубий Корея элчихонасига сохта ҳужжат билан келган киши сохта диплом сотувчи гуруҳни фош қилиб қўйди\n19:17 / 04.08.2015 4380\nЖанубий Кореяга иқтисодиёт бўйича мутахассис сифатида ишлашга кетаётган фуқаро Владислав Тен ўз ҳужжатлари билан Жанубий Кореянинг Тошкентдаги элчихонасига келди. Аммо элчихона ходимлари дипломнинг ҳақиқийлигидан шубҳаланиб, ИИБга текширишга юборди. Шу тариқа қўлга олинган Тен сўроқ давомида унга ушбу дипломни тайёрлаб берган жиноий гуруҳ аъзоларини бирма-бир санаб берди.\n“На посту” газетасида келтирилган маълумотларга қараганда, гуруҳга бошчилик қилган Сергей Ли ёшлигидан сохта ҳужжатлар тайёрлаш билан шуғулланиб келган. Унга бу ишда шериклари ёрдам берган: Станислав исмли шахс мижоз топиб берган, Татьяна Бочкарёва эса сохта имзолар қўйиш борасида мутахассис саналган. Гуруҳ узоқ йиллар мобайнида бу иш билан шуғулланиб келмоқда.\nАйни пайтда тергов ишлари давом этмоқда. Гуруҳ томонидан амалга оширилган барча жиноятлар миқдори аниқланмоқда.


Денгизда шамол кўтариларкан, бу шамол кимнингдир елканини шишириб манзилига элтади. Кимнингдир кемаси эса шамолга чидай олмай ғарқ бўлади.\nКейинги бир ой ичида 68 яшар бизнесмен, жиноий дунёга яқин бўлган Ғафур Рахимов хакида интернетда негатив шаклда тилга олинган бир нечта мақола пайдо бўлди.\nЭслатиб ўтамиз, Ғафур Раҳимов 2012 йилдан буён “жиноий авторитетлар тармоғини қўллаб-қувватлагани” учун АҚШ молия вазирлиги санкциялари рўйхатида турибди. Унинг АҚШ юрисдикциясидаги мулклари музлатилган. Криминал дунёда Ғафур Раҳимов “Ғофир қора” ва “Граф” лақаблари билан танилган.\nБратвадан тавқи лаънат\n11 декабрь куни ижтимоий тармоқ орқали Ғафур Раҳимовга қарши “прогон” – жиноий оламга чақириқ (Прогон – википедияга кўра, турма авторитетларининг ультиматив ва бажарилиши шарт ҳисобланган топшириғи) тарқалди.\nҚонундаги ўғриларнинг Ғафур Раҳимовга қарши йўллаган “чақириғи” нусҳаси\nБу чақириқда қонундаги ўғрилар Захарий Калашев («Шакро Молодой») ва Бадри Когуашвили («Бадри Кутаисский») собиқ дўстлари, Ғофир Рахимовни унинг Дубайдаги уйида бошқа бир россиялик криминал авторитет “Арман Дикий”ни меҳмон қилгани учун “блядина” дея эълон қилдилар.\nМаълумот учун: Россиялик бизнесмен ва криминал авторитет Захари Калашов постсовет ҳудудидаги жиноий доираларда “Шакро Молодой” лақаби билан кенг танилган. У “пул ювиш”, “жиноий тўда тузиш”, “товламачилик” айбловлари билан уч марта судланган. Захари Калашовнинг жиноий фаолияти Россиянинг уюшган жинояти билан чамбарчас боғлиқ. 2018 йилнинг март ойида Москванинг Никулинский туман суди Калашовни “жуда катта миқдордаги товламачилик” да айблаб, 9 йилу 10 ойга қаттиқ тартибдаги колонияга ҳукм қилган эди. Манба: Meduza.io\nҚонундаги ўғри Бадри Когуашвили,\nРоссия матбуоти ёзгани каби Бадри Когуашвили Россия жиноий дунёсидаги Қонундаги ўғри Захарий Калашовнинг вориси ҳисобланади. Манба: lenta.ru\nАрман Жумагелдиев Қозоғистонда мухолиф фикрдаги инсонларни дискридитация қилиш билан ном чиқарган. У фаол тарзда ижтимоий тармоқларни юритиб келади, инстаграм саҳифасида машҳур шахслар, жумладан криминал авторитетларнинг фотосуратларини ҳам эълон қилади.\n«Шакро» ва «Бадри»ларнинг бундай “чақириғи” (прогони) “Элтуз” маълумотига кўра, ўзбекистонлик Қонундаги ўғри Бахтиёр Кудратуллаев (лақаби Бахтий Янгиабадский, Ташкентский) томонидан қўллаб қувватланган.\nҒафур Раҳимов ва Арман жумагелдиев. Интстаграм саҳифасидан\n“Озодлик” радиоси ёзганидек, Бахтий Ташкентский Ўзбекистондаги ягона криминал авторитет ҳисобланади, у 26 ёшида Қонундаги ўғри тожини кийишга муваффақ бўлган.\n31 декабр куни интернетдаги Uzleaks.com саҳифасида Ғафур Раҳимов Ўзбекистон президенти Мирзиёев учун мактаблар ва спорт мажмуалари қурилишларига пул таъмагирлиги қилаётгани ҳақида матн пайдо бўлди. Рус тилида ёзилган бу матн Бахтиëр Қудратиллаевнинг янги йил арафасидаги банкетда Ғафур Рахимовга тавқи лаънат ёғдиргани ҳақидаги гаплар билан бошланади.\n“Бахтиëр Қудратиллаев банкетга йиғилган жиноят олами вакилларига эшиттириб, “Ғафур ахлат эди – ахлатлигича қолди!” дейди. Қудратиллаев ўз гапига мисол сифатида Ғафур Рахимовнинг ҳамкори Ойбек Тухум лақаби билан танилган ўзбекистонлик тадбиркор Ойбек Миралиев қамалганига эътибор қаратади.”\nДекабрнинг 25-чисида Jahon.uz нашри Ойбек Миралиев Бош прокуратуранинг Иқтисодий жиноятчилик ва коррупцияга қарши курашиш бошқармаси томонидан Ғафур Рахимовнинг хотини Лола Рахимова аризасига кўра, қамоққа олингани ҳақида ëзди.\n26 декабрь куни зса “Озодлик” радиоси 42 яшар Ойбек Миралиев ва унинг укаси Элдор 23 декабрь куни қайта ҳибсга олиниб, уларга 2 ой қамоқ белгилангани ҳақида ëзди.\nМақолада Ойбек Миралиевга тегишли бўлган нархи тахминан 170 минг АҚШ доллари турадиган, 2016 йили ишлаб чиқарилган “Mercedes Maybach” автомобилига жиноят иши доирасида вақтинча банд солингани ҳақида ҳам гап боради. Ғафур Раҳимовнинг хотини Лола Раҳимова ва унинг синглиси Гўзал Камолхўжаеваларнинг исмлари жиноят ишида даъвогар сифатида зикр қилингани ëзилади.\nБу мақолалардан “Мирзиëев оила бизнесига яқинлашган Ғафур Раҳимов жиноят олами тарафидан исталмаган шахсга айланмоқда” деган ҳулоса келиб чиқади.\nҲатто конундаги ўғрилар “Шакро Молодой” ва “Бадри Кутаисский”лар Ғафур Рахимовга ошкора таҳдид қилиб, ўғрилар дунëсини “Рахимовдан қасос олишга” чақиради.\nАҚШ Молия вазирлиги расмий сайтида эълон қилган ҳужжат матнида “Постсовет фуқароларидан ташкил топган “Биродарлик халқаси” (Братва) даги белгиловчи шахс эканлиги” урғуланган Ғафур Раҳимов 2020 йилга келиб уюшган жиноят олами таҳдиди остида қолдими?\nБу саволга жавоб беришдан олдин “Раҳимов нега ўз тижорий шеригини ҳибсга олинишига билвосита сабабчи бўлди, деган савол жавобини қидирсак.\n“Элтуз” нашри тасарруфида 42 яшар Ойбек Миралиевни икки ойга қамаш ҳақидаги Жиноят ишлари бўйича Тошкент шаҳар суди судьяси Т. Турсунов раислик қилган 23 декабрдаги маҳкама чиқарган ажрим нусхаси бор.\nШунингдек “Элтуз” мухбирлари Uzleaks.com саҳифаси вакили билан ҳам алоқага чиқди.\nПрезидентга берилган ваъда\nПрезидент Шавкат Мирзиёев ва тадбиркор Ойбек Миралиев; Jahon.uz\n“Элтуз”га тақдим қилинган ҳужжатларга асосланилса, “Ғафур Раҳимов Ўзбекистон президенти Мирзиëевга берган ваъдасини уддалай олмагани учун ўз ҳамкорини қурбон қилди” деган иддао келиб чиқади.\nҲужжатларга кўра, 15 сентябр куни Ғафур Раҳимов Ўзбекистон Интерполи қидирувидаги шахслар рўйхатидан cирли тарзда олиб ташланган.\n“Элтуз” манбаларининг ишонишича, Раҳимов 2016 йили Тошкентга келган ва Мирзиëев оила бизнесига яқин шахслар билан алоқада бўлган.\nЎша пайтда Рахимов Тошкентда “Спорт аренаси ва мактаб қуриб беришни, уни қутқарган Мирзиëев оиласига ваъда берган”\n“Элтуз” суҳбатлашган манбаларнинг ишонишича, Ғафур Раҳимов “номи улуғ супраси қуруқ” холатга келган.\n«Ҳозир унинг пули йўқ. Хотини Лола Раҳимова бизнесидан келадиган маблаққа суяниб қолган. Президентнинг яқин дўстларидан бири, Ўзбекистон Касаба иттифоқлари раиси Қудратулла Рафиқов Ғафур Рахимовдан “Спорт аренаси ва мактаб қуриш ваъдаси қачон амалга ошади» деб сўрайди. Раҳимов эса бу пулларни ўз бизнес партнери Ойбек Миралиев ўмаргани борасида шикоят қилади».\n“Элтуз” манбасининг иддаосига кўра, Қудратилла Рафиқов Ойбек Миралиев ва унинг Элдор исмли укасининг қамоққа олинишини “ташкил қилган”.\nСуд ажримида ëзилишича, ака-ука Миралиевларга қарши Бош прокуратуранинг иқтисодий жиноятчилик ва коррупцияга қарши курашиш бошқармаси жиноят иши очган. Ажримга кўра, Миралиев устидан Ўзбекистон Жиноят кодексининг 168-моддасида (Фирибгарлик) кўзда тутилган жиноятларни содир этганлик айби билан жиноят иши очилган.\nБундан олдин ака-укаларга нисбатан очилган жиноят иши Тошкент шаҳар Яшнобод туман судининг жорий йилнинг 19 декабрь кунги қарори билан бекор қилинган.\nОйбек ва Элдор Миралиевлар тадбиркор Лола Рахимовага тегишли 7 миллион АҚШ долларини ўзлаштиришда айбланган, аммо Яшнобод суди айблов далиллар билан исботланмагани учун ишни ëпган эди.\nUzleaks.com саҳифасида иддао қилинишича, «Бу – Ғафур Раҳимовга Тошкент ш. ва Сирдарё вилоятида, Шавкат Мирзиёев «илтимоси»га кўра спорт мажмуалари ва шунингдек президент мактаблари қурилиши учун керак бўлган (айни) маблағ эди».\n“Элтуз”да нусхаси бўлган жиноят иши ҳужжатларида жабрланувчилар рўйхати бор. Бу рўйхат бошида Ғафур Раҳимовнинг хотини Лола Раҳимова турибди.\n“Шунингдек, Ғафурга яқин бўлган одамлар Владимир Павлюк ва Қаҳрамон Ғуломовлар номлари кетади. Лола Раҳимованинг сўзларига кўра, Ойбек Миралиев Яккасарой тумани, Муқимий кўчаси, 71/1 уйда жойлашган “Саноат қурилиш индустрия” МЧЖни қайта сотиш орқали 2,8 миллион долларни ўзлаштирган. Агар сиз Лола Раҳимованинг “заяваси” (суддаги аризаси. таҳр.)га ишонсангиз, у ҳолда Ойбек Фаберже, шунингдек, 2016 йилда ишлаб чиқарилган «Mercedes-Benz Maybaсh» русумли автомашинасини ҳам ўзлаштирган.»\nОйбек Миралиев яқинларининг “Элтуз”га билдиришича, Бош прокуратура Лола Раҳимова айтганидек, 2016 йилда ишлаб чиқарилган автомобилни эмас, балки бу ишга алоқаси бўлмаган шахсга тегишли 2019 йилда ишлаб чиқарилган «Mercedes-Benz Maybaсh» машинасини мусодара қилишган.\n“Ойбек тухум”нинг бизга кўринмаган томони\nСуд тергов ҳужжатларида яна бир жабрланувчи Гулчеҳра Шофайзиеванинг кўрсатмаси бор:\n«Гулчеҳра Шофайзиеванинг таъкидлашича, Ойбек Миралиев гўё унга тегишли 550 минг доллар нархдаги Мирзо-Улуғбек тумани, Буюк Ипак Йўли кўчаси, 415Б-даги уйини қайта сотиб олиш йўли билан ўзлаштириб олган. Қолган аризачилар – Владимир Павлюк ва Қахрамон Ғуломовлар, шунингдек, ака-ука Миралиевлар ўзларининг минглаган ва миллионлаган маблағларини қайтариб беришни талаб қилишмоқда».\nШофайзиеванинг кўрсатмасидан uzleaks.com ҳам кўчирма келтирилган.\nuzleaks.com иддаоларни эълон қилинганидан бир кун ўтиб, унда исми зикр қилинган Қахрамон Ғуломов матн остига изоҳ қолдириб Ойбек Миралиевни “Товламачи-фирибгар” дея атайди:\n«Аллақайдаги “Тухумчи” – Миралиев Ойбек ва унинг қўли остидаги биродарлари ҳақида, тўғридан-тўғри шуни айта оламанки – улар ФИРИБГАРЛАР. Бу муболаға эмас, бу ҳақиқат.\nМен, сиз ўз опусингизда эслаб ўтган Қаҳрамон Ғуломов, шуни очиқ ва тўғри айтаманки, мени ноқонуний равишда 14 йилга озодликдан маҳрум қилишди, жазони Жаслиқда ўташ учун юборишди ва мени қийноққа солиб 8 миллион доллар ундиришди. Мени (умумий тартибдаги қамоқ режими ўрнига) умрбод қамоқни ўташ учун жазо изоляторига ташлашди. Айнан ўша пайтда Миралиев-тухумчи фирибгарлик билан менинг барча кўчмас мулкимни, шунингдек, компанияларимнинг устав фондидаги улушларни сотишдан олинган пулларни ўзлаштирди.\n“Ҳамма биладики, Миралиев-Тухумчининг ўзи Олег Бусигин (Ўзбекистон Республикаси Миллий хавфсизлик кенгашининг навбатдаги бўлими бошлиғи) билан жуда яқин ҳамкорлик қилганини ҳеч қачон яширмаган. Менинг жиноий ишим бўйича терговни Олег Бусигин ҳамда терговчи Жалов Лазиз биргаликда олиб боришган. Айни шу Бусигин орқали, фирибгар Миралиев-тухумчига, менинг ҳибсга олинганимдан сўнг, мол-мулкимни ўзлаштириш имконияти очилгани маълум бўлган. Миралиев шундан фойдаланди.\nШвейцариядаги Frewar Investments Ltd., компаниясининг директоридан алдов йўли билан ишончнома олиб, Миралиев менинг биноларимни сотишдан тушган пулларни ўзлаштирди: дискотека ва супермаркет (Юнусобод тумани, Қодирий кўчаси, 1), «Marvel Agro Invest» (Тип-топ ичимликлари)даги улушларим, менинг «Hermes Petrol Systems» компаниямдаги 23 та ёқилғи қуйиш стантсияларини сотишдан тушган пулларимни ўзлаштирди, “159-Қурилиш трести”ни банкрот қилди, менда унинг 34 фоиз улушим бор эди ва ҳоказо. Агар керак бўлса, мен Миралиевнинг барча жиноятларини батафсил тасвирлаб бера оламан. Аммо, Ўзбекистон Республикасининг Конституциясини ҳурмат қилиб, мен буни Миралиевга қарши суд ҳукми қонуний кучга киргандан кейингина амалга ошира оламан.\nФирибгар Миралиев ўзига муносиб бўлган нарсани олишига шубҳа қилмайман. Конун устивор, жазо – муқаррар! Ушбу асосий тамойилни ҳеч ким бекор қилмаган.» деб ёзди Ғафур Раҳимовнинг яқин ҳамкори ва юрист-консультанти Қахрамон Ғуломов.\nҚаҳрамон Ғуломовнинг бу изоҳига 2 январ, куни эътироз ёзган Ровшан Ҳакимов “Бандит ва МҲКчилар оҳуридан ем ейиш оқибати шу бўлади дея маломат қилади:\n“Ҳудди ўша тухум ҒР (Ғафур Раҳимов – таҳр.)нинг яқинида юрар эди ва ҒРни АИБА (AIBA – Халқаро бокс aссоциацияси, Association Internationale de Boxe Amateur. Таҳр.) раиси этиб сайлангани билан табриклаш маросимида ҳам унинг ёнида эди, Қаҳрамон айёрлик қилишнинг кераги йўқ, шаҳарда ҳамма билади, “Тип-топ”га (Ичимлик шарбатлар ишлаб чиқариш ширкати. Таҳр.) пул қаердан келгани, у қандай қурилгани ва бошқа активлар осмондан тушмаганини. Сизни қамоққа ташлашгани ачинарли, лекин сиз ўзингиз бандитлар ва “снбшник”лар билан ишлаш йўлини танладингиз ва энди ўзингизни оппоқ ва юмшоқ қилиб кўрсатишингиз жуда қийин. Бизнинг мамлакатимиздаги ўйин қоидаларини ҳамма билади ва худди шу Ойбек ҳам сиз каби бандитлар ва снбларга яқин эди. Ҳозир вазият ўзгариши билан сизда, ҳозирги ментлар орқали уларни қаматиш ва талатиш имконияти бор ва сиз шундай қиласиз.\nЛола (Лола Раҳимова – таҳр.) пулни қаердан олди? Ўйламанг, барчани аҳмоқ деб, ҒР Тошкентда ўз капиталини қандай шакллантирганини билишади, қандай ўмаришган, қамашган, ҳеч бўлмаганда Парижёрни ва унинг лак бўёқларини эслайлик, нега бу ҳақда ёки Габа ҳақида ёзмайсизлар? Сизнинг позициянгиз аввалидан ютқазилган, баҳсга киришишнинг ҳожати йўқ. ҒР ким бўлган ва бундан кейин ҳам шундай бўлиб қолади. Уни ўзгартириб бўлмайди»\n«Ойбек тухум» иши нима бўлди?\n«Элтуз» суҳбатлашган манбалар иддаосига кўра, бу иш “Президент администрацияси бошлиғи Зайнилобиддин Низомиддинов, Бош прокуратура ва сенатор собиқ СНБнинг собиқ раиси Рустам Иноятовлар назоратида ушлаб турилибди”\nҚаҳрамон Ғуломов ишонган “ҳуқуқий давлатни” сенатор Рустам Иноятов қуриши энг ҳаëлпараст фантаст ëзувчи учун ҳам хомҳаëлликдир.\nUzleaks.com Ғафур Раҳимовни “соғиш” жараëнида Рустам Иноятов иштирок этгани ҳақида ëзади.\n«Шавкат Мирзиёевнинг президентлик мактаблари ва спорт мажмуаларини қуриш “талаби”ни Ғафур Қорага Ўзбекистон президентининг энг яқин одамларидан бири, Ўзбекистон касаба уюшмалари федерацияси кенгаши раиси Қудратилла Рафиқов етказган ва илгари у “Жиззах аккумулятор заводи” ОАЖ директори бўлиб ишлаган эди. Ойбек Миралиев нафақат Ғафур олдидаги қарзларини, балки Ойбек Фаберженинг қолган мол-мулкини ҳам ўзлаштириб беришни ваъда қилган. Яна ҳам аниқроғи, Қудратилла Рафиқов тошкентлик тадбиркорнинг қолган мол-мулкини Ғофур Раҳимов билан бўлишмоқчи.\nБуюртма тарзидаги жиноий ишнинг муваффақиятли амалга оширилишидан айрим ҳукумат амалдорлари манфаатдор. Бу – биринчи навбатда, сенатор ва маслаҳатчи Рустам Иноятов.»\nМақола сўнгида “криминал авторитет ҳокимият хизматида ҳокимият эса криминал авторитет хизматида, ë Ойбек Фаберже ва унинг укаси Мирзиëев ҳукуматининг криминал дунë билан кўрпа остидаги ўйинлари қурбони бўлди”, дея хулоса чиқаради.\nҒафур Раҳимовни оқлашга уринишлар\n“Элтуз” да босилган карикатура\n2018 йилнинг сентябрида Ўзбекистон бош вазири ўринбосари Очилбой Раматов имзоси остида AIBA ижроқўмига хат жўнатилди.\nУнда “Ғафур Раҳимовнинг жиноий ўтмиши ҳақидаги ҳар қандай иддао асоссиз экани” билдирилди.\n“Биз бу заиф чиранишларга анча батафсилроқ изоҳ берган бўлардик, аммо баъзан битта фотосурат мингта сўздан кўра кўпроқ ифода беради”, дея билдирди Ғафур Раҳимов жиноят оламининг ўнта етакчиси билан тушган расмни эълон қилган Asiaterra-info мустақил нашри.\nCуратда: Қонундаги ўғрилар Владимир Тюрин (Тюрик), Аслан Усоян (Дед Хасан), Ғафур Раҳимов, «Сочи смотряшийси» Гусейн Гусейнов (Коля Гусейн), қонундаги ўғри Эмиль Саркисян, қонундаги ўғри Гия Дангадзе; пастда: қонундаги ўғри Вахтанг Кардава (Вахо Сухумский), қонундаги ўғри Алик Миналян (Алик Сочинский), “Ленинский” гуруҳи аталмиш тўда иштирокчиси Сергей Козубенко (Серега Омич), қонундаги ўғри Артём Демуров (Артюша)лар акс этган.\nФотосурат дастлаб, Россия ўғрилари дунёсига бағишланган «Прайм Крайм» сайтида чоп этилганди.\ndata-title="Тадбиркор Ғафур Раҳимовга қарши информацион уруш бошландими?" data-description="
Денгизда шамол кўтариларкан, бу шамол кимнингдир елканини шишириб манзилига элтади. Кимнингдир кемаси эса шамолга чидай олмай ғарқ бўлади.


Николас Кейж Мўғулистондан топилган динозавр бош суягини мўғулларга қайтариб беради\n16:42 / 22.12.2015\nАмерикалик актёр Николас Кейж АҚШ ҳукуматига аукцион савдоларида 276 минг долларга сотиб олган динозавр бош суягини қайтариб беришга розилик билдирди. Аслида ўғриланган бўлган мазкур ноёб ёдгорлик у топилган Мўғулистонга қайтариб берилади, дея хабар тарқатмоқда Reuters.\nЎтган ҳафтада Манҳэттен прокуратураси тарбозавр бош суягини Мўғулистонга қайтариш бўйича даъво аризасини кўриб чиққан. Ҳужжатларда Кейж мазкур топилманинг эгаси экани кўрсатиб ўтилмаган. Бироқ актёрнинг вакили уни 2007 йилнинг мартида Беверли-Хиллздаги (Калифорния штати) I. M. Chait галереяси вақтида сотиб олинганини тасдиқлади. Шу билан бирга унинг ҳақиқийлигини тасдиқловчи сертификатни ҳам қўлга киритган.\n2014 йилнинг июлида АҚШ миллий хавфсизлик вазирлиги актёрни у сотиб олган бош суяги ўғриланган бўлиши мумкинлиги ҳақида огоҳлантирган. Кейинчалик мазкур ноёб топилма ноқонуний равишда АҚШга олиб келингани аниқланди ва Кейж уни қайтариб беришга розилик билдирди.\nАктёрга қандайдир ҳуқуқни бузганлиги тўғрисида айбловлар қўйилмаган.\nReuters бошқа манбаларга таяниб аниқлик киритишича, Кейж ушбу топилмани қўлга киритишда бошқа бир актёр Леонардо Ди Каприо билан курашишига тўғри келган. Агентлик шунингдек I. M. Chait галереяси бир сафар ноқонуний йўл билан олиб кирилган динозавр устихонини сотганини, галерея сотиладиган буюмлар учун кафиллик бермаслигини эслатиб ўтган.


Сайловга тайёргарлик ва уни ўтказиш билан боғлиқ асосий ишлар округ сайлов комиссиялари томонидан тузилган сайлов участкаларида амалга оширилади. “Ўзбекистон Республикаси Олий Мажлисига сайлов тўғрисида”ги Ўзбекистон Республикаси қонуни ва Ўзбекистон Республикаси Марказий сайлов комиссиясининг 2014 йил 11 сентябрдаги қарорига биноан вилоятда 463 сайлов участкаси тузилди.\nСайлов участкаларини зарур жиҳозлар, сайловга оид қонунчилик ҳужжатлари ҳамда қўлланмалар билан таъминлаш тадбирлари белгилаб олинди. Сайлов участкаларини алоқа воситалари билан тўлиқ таъминлашга алоҳида эътибор қаратилаётир.\n– Сайлов кампаниясининг барча босқичларида ошкоралик, очиқлик ва тенглик тамойилларини таъминлаш бўйича комплекс чора-тадбирлар амалга оширилмоқда, – дейди Ўзбекистон Республикаси Олий Мажлиси Қонунчилик палатасига сайлов ўтказувчи 32-Ғаллаорол округ сайлов комиссияси раиси С.Йўлдошев. – Президентимиз раҳнамолигида соҳага оид ҳуқуқий асосларнинг мустаҳкамлаб қўйилгани бўлажак сайловларни демократик талаблар ва умумэътироф этилган халқаро стандартларга мувофиқ тарзда ўтказишда муҳим омил бўлиб хизмат қилмоқда. Округ ҳудудида 152 сайлов участкаси тузилди. Барча участкалар сайловчилар учун қулай жойларда ташкил этилди.\nАмалга оширилаётган тайёргарлик ишларида вилоят, туман, шаҳар сайлов комиссиялари томонидан қонун ижроси назоратга олиниб, тадбирларнинг белгиланган муддатларда бажарилиши таъминланаётир. Ҳозиргача улар томонидан тегишли халқ депутатлари маҳаллий Кенгашларига сайлов ўтказувчи сайлов округлари, комиссияларининг таркиблари тузилиб, фаолияти йўлга қўйилди.\n– Вилоят, туман ва шаҳар Кенгашларига сайлов ўтказувчи округ комиссиялари раислари ва аъзоларининг миллий сайлов қонунчилигимизга оид билим ва малакасини ошириш мақсадида семинарлар ўтказилди, – дейди вилоят сайлов комиссияси раиси Александр Скрипкин. – Унда сайлов комиссиялари раислари, ўринбосарлари, котиблари ва бошқа аъзоларига сайловга тайёргарлик кўриш ва уни ўтказишни миллий қонунчилигимиз асосида ташкил этиш, очиқлик, ошкоралик ва тенгликни таъминлаш бўйича батафсил тушунчалар берилди.


Перу ҳимоячиси: «Неймар – ҳақиқий масхарабоз»\nПеру миллий жамоаси ҳимоячиси Карлос Самбрано ЖЧ-2022 саралаши доирасида Бразилия (2:4) билан баҳсдан сўнг рақиб хужумчиси Неймарни кескин танқид қилди.\n«Неймар – ажойиб футболчи, дунёнинг энг зўр ўйинчиларидан бири. Аммо мен учун у – ҳақиқий масхарабоз.\nУ доимо энг кичик қоидабузарликларни кутади. У жарима майдончаси ичида пенальти ишлаш учун 4-5 марта йиқилди ва якунда 2 бор мақсадига етди. Бу – Бразилия, шунинг учун ҳакамлар дарҳол VAR' орқали текширишга кетишди», – дея Самбранонинг сўзларини келтиради Goal.


Боксчимиз WBA Asia камарини ҳимоя қилди ФОТОГАЛЕРЕЯ / Olamsport.com\nБоксчимиз WBA Asia камарини ҳимоя қилди ФОТОГАЛЕРЕЯ\nТеглар : БоксПўлатовЎзбекистон\nПойтахтимизда ўтказилаётган катта профессионал бокс кечаси ўз якуни сари яқинлашмоқда.\nҲозиргина оқшом доирасидаги андеркад, яъни марказий жангдан аввалги баҳс якунланди. Ўн раундга мўлжалланган чемпионлик жанги 69,8 кг вазн тоифасида ўтказилди.\nУнда WBA Asia чемпионлик камари соҳиби бўлиб турган Ҳусниддин Пўлатов (9-6-3-0) грузиялик Бадри Гогичашвили (19-8-9-2)га қарши рингга кўтарилди ва учинчи раунднинг 59-сониясида рақибини нокаутга учратди.\n17 июн 12:40:53\nMichael Owen фойдаланувчининг фикрига жавоб бериш\n2 chi himoya jangi\nXusnidinni janvi kamarini ximoya jangi bo'madi kecha Sardor akaxam takitladi.\n17 июн 09:55:19\nбоксни мухлисни даражасида тушунадиган норма админам йўғе. Ўлларинг бу кунингдан. Ҳеч қанақа ҳимоя жангимаску бу? Сал каллани ишлатиш керакда. Кечанинг асосий жанги қанақадир бир тийинга қиммат журналнинг ИНТЕРНАЦИОНАЛ камари учун бўлди. Агар ВБА Азияни ҳимояси бўганида асосий жанг қайси бўлиши мумкиниди? Қўйворурларинг каллани. Шоҳжаҳонни ёлғончи дейишади тўғридир майли. Лекин журналисти қанақа бўса спортчисиям шунга мосде\n16 июн 22:42:22\nAdminlla bu ximoya jangi emasku.\n16 июн 22:00:59


'Одамлар Мирзиёевнинг Каримовдан фарқли раҳбар бўлишини исташади' - BBC O'zbek\n'Одамлар Мирзиёевнинг Каримовдан фарқли раҳбар бўлишини исташади'\nImage caption Шавкат Мирзиёев\nБуюк Британия Ташқи ишлар вазирининг ўринбосари Алан Дункан ўтган ҳафта Ўзбекистонга ташрифи чоғида Президент Шавкат Мирзиёевнинг ислоҳотлар дастури мамлакатдаги сармоя муҳитини сезиларли даражада ўзгартиради, деб ишонишларини айтган.\nАйни пайтда ғарблик айрим таҳлилчилар Мирзиёевнинг ислоҳотлари ижтимоий-иқтисодий соҳа билан чекланади, деган фикрда.\nХўш, Мирзиёев ўзи эълон қилган ислоҳотларда қанчалик илгари кета олади?\nБи-би-си Ўзбекистондаги президент сайловларини ёритган Олма-Отадаги британиялик журналист Жоанна Лиллис билан суҳбатлашган.\nЖоанна Лиллис: Шубҳасиз, Ўзбекистоннинг янги Президенти Шавкат Мирзиёев ислоҳотларни бошлаши ҳақида қатор муҳим баёнотларни берди. Хусусан, ижтимоий-иқтисодий соҳада. У Ислом Каримовнинг вафотидан сўнг, вақтинча Президент вазифасини бажариб турган пайтдаёқ, қатор қадамларни қўйди. Янги Президент ишора қилган энг муҳим ислоҳотлардан бири пул сиёсати ҳақида эди. Мирзиёев хориж валютасининг "қора бозор"идан қутулиш ниятида эканига ишора қилди. Биласиз, "қора бозор" Ўзбекистон иқтисодиётининг энг ноқулай ва энг хунук жиҳатларидан биттаси. Ҳукумат ҳозиргача "қора бозор"нинг мавжудлигини тан олмай келарди. Аммо Мирзиёев янги йилда ҳукумат ўзбек сўмини сунъий дастаклашга чек қўйиши ва милий валютанинг эркин оқишига қўйиб бериши ҳақидаги фармонни имзолади. Бу расмий ва бозор курсининг бирлашиши ва амалда "қора бозор"нинг йўқолишини англатади. Бу жуда муҳим. Бундан ташқари, Мирзиёев коррупцияга қарши курашиши ва хусусий секторни дастаклашини айтди. Ўзбекистон иқтисоди, биласиз, жуда ҳам марказлашган ва совет давридан буён катта қисми ислоҳ қилинмаган бир иқтисоддир. Ундаги жуда кўп сегментлар давлат томонидан назорат қилинади. Каримов даврида қабул қилинган хусусийлаштириш дастури амалга ошириладиган ва шунингдек, янги йилдан Британия дохил қатор давлатларга виза бекор қилиниши кутилмоқда. Шу маънода, ҳа, ислоҳотлар кун тартиби мавжуд, аммо ҳозирча бу бир гап, холос. Амалда жараён анча секин кечади, деб ўйлайман ва ислоҳотларнинг натижасини вақт кўрсатади.\nҲеч ким Мирзиёевдан демократик ўзгаришлар тўлқинини кутаётгани йўқ.\nЖоанна Лиллис, журналист\nБи-би-си: Мирзиёев бир томондан ислоҳотлар ҳақида гапираяпти, иккинчи томондан эса, Каримов даврида ҳайдалган амалдорларни ҳукуматга олиб келаяпти. Ҳукумат таркибидаги ўзгаришларни қандай баҳолаган бўлардингиз?\nЖоанна Лиллис: Ҳақиқатан ҳам. Мирзиёев ҳокимият коридорларига янги ҳаво олиб кириши ҳақида кўп гапирилаяпти, аммо унинг ҳукуматга тайинлаган одамлари эски одамлар. Жумладан, Бош вазир Абдулла Арипов телеком тизимидаги коррупция можароси туфайли ҳукуматдан ҳайдалганди. Арипов йиллар давомида раҳбарлик қилган соҳа коррупция гуллаб-яшнаган ва марҳум президентнинг қизи Гулнора Каримова пора олгани иддао қилинган бир соҳадир. Бир томондан коррупцияга қарши кураш ҳақида гапириб, иккинчи томондан корупцияга ботган соҳа раҳбарларини ҳукуматдаги бош лавозимларга тайинлаш бир-бирига унчалик ҳам тўғри келмайди. Биз ҳукуматда янги юзларни, жумладан, ёшлар, айниқса, хусусий секторда тажрибага эга бўлган ёш кадрларни кўрмаяпмиз. Яъни бу маънода янги ҳукуматни ислоҳотларчилар ҳукумати деб айтиб бўлмайди. Аммо агар Мирзиёев ҳақиқатан ҳам ислоҳотларга киришса, бу эски мулозимлар ислоҳотларни амалга оширолмайди, деб ҳам бўлмайди. Менимча, амалга ошира олади.\nБи-би-си: Сизнингча, Мирзиёевнинг қўлида қанчалик ҳокимият бор? У қарор қабул қилишда қудратли СНБ раҳбари Иноятовдан қанчалик мустақил деб айта оламиз?\nЖоанна Лиллис: Шавкат Мирзиёевнинг шахсан қанчалик қудратга эга экани, менимча, катта савол. Шубҳасиз, Мирзиёевни ҳокимиятга олиб келган нарса, бу -Ўзбекистондаги қудратли элиталар ўртасидаги муросадир. Уларнинг ичила биринчиси ва энг қудратлиси, албатта, Миллий Хавфсизлик Хизмати. Мирзиёевни Иноятов ҳокимиятга олиб келганига ҳеч шубҳа йўқ. Албатта, бошқа гуруҳлар ва ўйинчилар ҳам бор.Бу маънода Мирзиёев маневр қилишига имкон бор. Лекин назаримда Президент бу гуруҳларнинг биронтаси билан ҳам келишмасдан ислоҳотларни эълон қилолмайди. Менимча Мирзиёевнинг нимага қодирлигини кўришда, валюта қора бозорининг йўқолиб-йўқолмаслиги муҳим бир ишора бўлади. Чунки бу қора бозордан ҳамиша ҳукуматга яқин, агар бевосита ҳукуматнинг ичида бўлмаса, қудратли доиралар фойда кўриб келган. Аммо ҳозирда шубҳасиз, Мирзиёев қарорларни консенсус асосида қабул қилаяпти, деб ўйлайман.\nБи-би-си: Куч тизимларида ўзгаришларни кутишимиз мумкинми?\nЖоанна Лиллис: Албатта, мумкин. Аммо Ўзбекистондаги каби кадрлар ўзгариши ҳақида олдиндан эълон қилинмайдиган бир мамлакатда кимнинг кетиб, кимнинг қолишини башорат қилиш қийин. Мирзиёев ўзининг инаугурацион нутқида ҳукумат таркибида жиддий ўзгаришлар бўлишини айтди, аммо куч тизимлари ҳақида гапиргани йўқ. Ўзгаришлар, менимча бўлади. Лекин дарҳол эмас ва унчалик йирик миқёсда ҳам бўлиши кутилмайди. Чунки бир томондан, Мирзиёев ҳокимиятни ўз қўлида жамлаши керак, иккинчи томондан эса, жуда ҳам қудратли одамларни хафа қилиб қўймаслиги керак. менимча, куч тизимларидаг ўзгаришлар аста-секинлик билан юз беради.\nБи-би-си: Мирзиёев Сенат раисининг биринчи ўринбосари этиб тайинлаган собиқ ташқи ишлар вазири Содиқ Сафоев сўнгги пайтларда сиёсий модернизация ҳақида қатор баёнотларни берди. Сизнингча, Мирзиёев сиёсий соҳада жиддий ислоҳотларни ўтказишга тайёрми?\nЖоанна Лиллис: Бу жуда қизиқ савол. Мирзиёев ҳам, атрофидагилар ҳам сиёсий ислоҳотлар ҳақида баъзи баёнотларни беришяпти. Сафоев шулардан биттаси. Аммо назаримда сиёсий ислоҳотлар жуда секин ва узоқ вақтга чўзиладиган жараён бўлади. Чунки мен Ўзбекистондаги сайловларда қатнашдим. Мирзиёевнинг қандай сайланганини ўз кўзим билан кўрдим. Сайловлар Каримов даврида қандай ўтган бўлса, шундай ўтди. Жаноб Мирзиёев салкам 90 фоиз овоз билан сайланди. Ўзбекистонда мухолифат йўқ. Агар ислоҳотлар учун сиёсий ирода мавжуд бўлганида, сайловлар сал бошқачароқ, очиқроқ ўтиши керак эди. Ўзбекистонда токи сиёсий мухолифатга йўл берилмас экан, матбуотга эркинлик берилмас экан ва совет даври қолдиғи бўлган ОВИР визаси бекор қилинмас экан, демократик ислоҳотлар ҳақида гапириш қийин.\nБи-би-си: Шавкат Мирзиёевнинг бошқарув услуби ҳақида нима дея оласиз? Сизнингча, у Ислом Каримовдан қанчалик фарқли?\nЖоанна Лиллис: Шубҳасиз, Мирзиёев ўзини янги авлод вакили сифатида тақдим қилишга уринаяпти. У Каримовдан қарийб 20 ёш кичик. Ўзбекистоннинг иккинчи президенти сифатида у фарқли бир бошқарув усули, очиқлик, халққа яқинликни намойиш қилишга тиришаяпти. Виртуал қабулхоналар очди, фуқарларнинг шикоятларига қулоқ солаяпти, ҳокимлардан ҳисоб сўраяпти ва ҳоказо... У нисбатан қисқа вақт ичида халқнинг орасида анча обрў қозонди. Мен президент сайловлари вақтида кўплаб оддий одамлар билани гаплашдим. Уларнинг аксарияти Мирзиёевдан мамнун. Албатта, уларнинг кўпчилиги давлат матбуотининг ташвиқотлари таъсири остидалар. Аммо одамлар Мирзиёевни ишчан, ўз сўзининг устидан чиқадиган бир раҳбар сифатида танишади. Шунинг учун ҳам Мирзиёев Ўзбекистонни ўзгартиради, деб ишонишаяпти. Лекин ҳеч ким Мирзиёевдан демократик ўзгаришлар тўлқинини кутаётгани йўқ, албатта. Одамлар Мирзиёев прагматик бир раҳбар сифатида халқнинг ҳаётини яхшилайди, чегараларни очади, ҳаётни осонлаштиради, халқни камроқ эзади ва шу йўл билан ўзидан Каримовникидан фарқли бир мерос қолдиради, деб умид қилишаяпти.


Ислом Каримов сўнгги йўлга кузатилди - BBC O'zbek\nЎзбекистон Президенти Ислом Каримовнинг жасади ортилган тобут 3 сентябр тонгида учоқда Тошкентдан Самарқанд шаҳрига олиб борилган.\nРегистон майдонида жаноза намози ўқилган. Ислом Каримов Ҳазрати Ҳизр қабристонида дафн қилинган.\nДафн маросимига Бош вазир Шавкат Мирзиёев бошчилик қилган.\nЎзбекистонни 27 йил мобайнида бошқариб келган Каримовнинг вафоти муносабати билан мамлакатда уч кунлик мотам эълон қилинган.\nКеча 2 сентябрда Ислом Каримовнинг оламдан ўтгани расман хабар берилди.\nЭрта тонгдан пойтахт кўчалари четида тизилган одамлар орасидан мотам кортежи ўтган, одамлар гуллар ташлаганлар.\nТошкент аэропортида видолашиш учун мингдан ортиқ одам тўпланган.\nКаримов тобути оқ мато ва давлат байроғи билан ёпилган.\nКаримовнинг жасадини кузатиб келган яқинлари ичида хотини Татьяна Акбаровна ва кичик қизи Лола Каримова-Тиллаева бор.\nБош вазир Шавкат Мирзиёев уларни аэропортда кутиб олган.\nЛавҳаларда Каримовнинг тўнғич қизи Гулнора, куёви Тимур Тиллаев , неваралари ҳам кўринмайди. Гулнора Каримованинг қаердалиги номаълум.\nImage caption Ислом Каримов васиятига кўра, унинг жасади Самарқанд шаҳрида дафн этилади.\nСамарқандликлар Ислом Каримов билан видолашиш учун кўчаларга чиққанлар.\nСамарқанд осмони жума кундан бошлаб йўловчи учоқлари учун буткул ёпилган, барча учоқлар Тошкентга йўналтирилади.\nРасмий маълумотга биноан, маҳаллий вақт билан 2 сентябр соат 20.55 да 78 ёшли президентнинг ўлими қайд этилди.\n"Бош мияда қайта тикланмайдиган ўзгаришларга ва полиорган етишмовчилигига олиб келган мия қон айланишининг ўткир бузилиши (инсульт) оқибатида вафот этди", — дейилади хабарда.\nДафн маросимини ташкил қилиш комиссиясига Бош вазир Шавкат Мирзиёев раис этиб тайинланган.\nТаҳлилчилар Мирзиёевни энг эҳтимолий ворис деб қарашмоқда.\nДафн маросимларида давлат раҳбарлари ва ҳукумат аъзолари қатнашганлар.\nСамарқандга Тожикистон Президенти Имомали Раҳмон, Туркманистон Президенти Гурбангули Бердимуҳаммедов, Афғонистон Президенти Ашраф Ғанилар борганлар. Тожикистон Президенти Имомали Раҳмон Тожик халқи қардош Ўзбек халқи билан ҳамдард эканини айтган.\nРоссия делегациясига Бош вазир Дмитрий Медведев, Қозоғистон ҳайъатига Бош вазир Карим Масимов бошчилик қилган. Президент Путин унинг таъбирича, "муваққат президент Сенат раиси Ниғматулла Йўлдошевга" Ислом Каримов вафоти билан таъзия билдирган.\nБироқ Афғонистон вице-президенти, генерал Абдурашид Дўстум ўзининг таъзиясини Бош вазир Шавкат Мирзиёевга йўллаган.\nОзарбайжон Президенти Илҳом Алиев, Қозоғистон Президенти Нурсултон Назарбоев, Белорус Президенти Алексей Лукашенко, Туркия Президенти Ражаб Тойиб Эрдўғон, Эрон Президенти Ҳасан Руҳоний ҳам Ислом Каримов вафоти муносабати билан Ўзбекистон халқига ҳамдардлик йўллаганлар.\nБМТ бош котиби Пан Ги Мун Президент Ислом Каримов вафотидан қайғуга ботганини маълум қилган.\nАҚШ президенти Барак Обама Ўзбекистон раҳбари Ислом Каримовнинг вафоти муносабати билан қилган баёнотида Қўшма Штатлар Ўзбекистон халқининг қайғусига шериклигини айтди ва "АҚШ Ўзбекистон билан ҳамкорликка, унинг мустақиллиги, хавфсизлиги ва унинг барча фуқаролари ҳуқуқларига асосланган келажагига содиқ қолиши"ни қайд этди.\nСобиқ Иттифоқнинг биринчи ва охирги президенти Михаил Горбачёв ҳам Ўзбек халқига таъзиясини билдирган.\nТошкент масжидларида Ислом Каримов ҳаққига дуо қилинган.\nСамарқандда президент Ислом Каримов билан видолашув маросими бошланган.\nСамарқандга 17 мамлакат делегациялари ташриф буюришган.\nРоссия Бош вазири Дмитрий Медведев марҳумнинг рафиқаси Татяна Каримова ва қизи Лола Каримова-Тиллаевага таъзия билдирмоқда.\nВидолашув ҳукуматнинг Самарқанддаги қароргоҳида бўлиб ўтган.\nДафн маросимини Бош вазир Шавкат Мирзиёев очиб берган.\nИслом Каримов тобутини энг аввал Шавкат Мирзиёев ва Рустам Азимов кўтариб боришган.\nЖаноза намози Регистон майдонида муфтий Усмонхон Алимов томонидан ўқилган.\nИслом Каримов жасади Ҳазрати Ҳизр қабристонида тупроққа топширилган.


13:16 / 12.07.2018 11767\nБизнес ва савдо марказлари учун самарали иқлим-назорати келажакнинг "ақлли" шаҳарлари қурилишидаги асосий устунликлардан бири бўлиб қолмоқда. Бунда ускуна созламаларининг мослашувчанлиги, кучи, барқарорлиги, ўрнатилишдаги қулайлик ва энергосамарадорлик катта роль ўйнайди. LGMultiV5 кондиционер тизими - катта майдонларни салқинлаштириш учун мукаммал ечим. Нима учун дейсизми?\nMULTIV5 мультизонал (VRF) тизимларнинг янги авлодидир. Унинг асосий хусусиятлари қуйидагилардан иборат: DualSensingControl тизими, янги инвертор компрессорлар, аксилкоррозия қоплама, узлуксиз иситиш функцияси ва ташқи блокнинг яхшиланган иш фаолияти.\nШунингдек MULTIV5 тизимининг қуёшли минтақамиз учун энг ижобий томони совутиш ва иситиш режимларининг кенг ҳарорат диапазонидир, бу эса турли иқлим шароитлари учун айни муддао. Ташқи блокларда қўлланувчи такомиллаштирилган технологиялар туфайли улар совутиш режимида - 48 даража иссиққача, иситиш режимида эса 25 даража совуққача бўлган ташқи ҳарорат шароитларида хизмат кўрсата олади.\nMULTIV5 ҳар қандай иншоот шароитларига тўғри келувчи самарали бошқарув тизимларининг кенг спектрини таклиф қилади. Ускуна маълумотлари осон бошқарилувчи интерфейс, бошқарувга бошқа қурилмани улаш ва электр энергияси истеъмолини ҳисоблаш имкониятлари билан жиҳозланган. Бундан ташқари, ички блоклар янги авлоднинг "ақлли" индивидуал пульти билан таъминланган.\nMULTI тV5'даги бошқарув тизимларидан бири DualSensingControl технологияси ҳисобланади, у бир вақтнинг ўзида ҳам ҳарорат, ҳам намликни ўлчайди. Бу иссиқлик киришининг янада аниқ ва яширин таҳлилини беради. Бу иншоотнинг ҳаддан зиёд совиб кетишининг олдини олиб, охир-оқибат инсон учун қулай микроиқлим яратади ва бир вақтнинг ўзида фойдаланувчиларга электр энергиясини тежаш имконини беради.\nMULTIV5'даги янги авлод инвертор компрессори ўзининг 10 фоизга оширилган энергосамарадорлиги ва ишончлилиги билан фарқланади. Компрессордаги инвертор актуатор шовқин ва вибрациянинг паст даражада бўлишини таъминлайди. Олти клапанли тизим эса тўрт клапанлига нисбатан компрессорнинг ҳаддан ташқари сиқилган хладагент туфайли зарар етиши олдини олади.\nMULTIV5 инвертор компрессори технологиясининг хусусиятлари қуйидагилар:\n1. VaporInjection технологияси икки босқичли сиқиш механизми туфайли паст ҳароратларда барқарор иссиқлик билан таъминлайди.\n2. PEEK материалдан (полиэфирэфиркетон)такомиллаштирилган подшипник бунга қадар фақат авиацион двигателлар тайёрлашда қўлланган, у мойсиз ҳам узоқ ишлаш имкони билан янада ишончли ҳисобланади.\n3. Компрессорнинг 10 Гц дан 165 Гц'гача частоталари диапазони қурилма фаолияти самарадорлигини оширади ва кондиционерли иншоотни тезда керакли ҳароратга созлаш имконини беради, шунингдек фойдаланувчининг буйруғига тезкор реакция қилади.\n4. HiPORTM (юқори босим остида мойнинг қайтиши) хладагентни қайта ишга туширганда компрессор самарадорлиги зарар кўрмаслигини таъминлайди.\n5. SmartOilManagement технологияси махсус датчик ёрдамида реал вақт режимида компрессордаги мой даражасини аниқлаб беради, бу автоматик равишда унинг мувозанатини қўллаб-қувватлашга имкон беради.\nLGMultiV5'нинг яна бир ижобий жиҳати биомиметик технологиялар асосида ишланган вентилятор ва тўрт томонлама иссиқлик алмашинув механизми каби яхшиланган асосий компонентларидир.\nЮқорида қайд этилганларга қўшимча равишда шуни таъкидлаш мумкинки, ташқи блок иссиқлик алмашувчи механизми мисли кўрилмаган коррозион барқарорлиги билан ажралиб турувчи LG "OceanBlackFin” эксклюзив қопламаси билан жиҳозланган ва у энг оғир шароитларда эксплуатация қилиш учун махсус ишлаб чиқилган. Икки қаватли ва икки томонлама қоплама туз ва қум каби агрессив моддалар, шунингдек саноат чиқиндиларидан ҳимояни кафолатлайди. Ингичка гидрофил плёнка иссиқлик алмашинув мосламаси устида конденсат ҳосил бўлишини қисқартиради. Бу қурилманинг хизмат қилиш муддатини узайтиради ва бир вақтнинг ўзида техник хизматлар харажатларини пасайтиради.\nLGMultiV5 кондиционер тизимини ўрнатишга доир саволлар ва умумий консультациялар учун қуйидаги рақамга қўнғироқ қилишингиз мумкин: 0−800 120−22−22


UzAuto премиум сегментида BMW ва Toyota билан рақобатлашмоқчи » Muzlik.uz - O‘zbekiston yangiliklari\nUzAuto Motors компанияси ички бозорда қимматбаҳо автомобиллар сегментида Германиянинг BMW концерни ва Япониянинг Toyota корпорацияси рақобат стратегиясини ишлаб чиқди. Бу ҳақда душанба куни бўлиб ўтган матбуот анжуманида UzAuto Motors компаниясининг сотувларни ривожлантириш бошқармаси раҳбари Шуҳрат Мирсамуков маълум қилди. Эслатиб ўтамиз, 25 декабрь куни UzAuto Motors компанияси Тошкентда Chevrolet`нинг тўртта — Tahoe, Traverse, Trailblazer ва Equinox моделлари тақдимотини ўтказган эди. Рустам Қодировнинг сўзларига кўра, ушбу моделларнинг ҳар бирини Ўзбекистонда нолдан ишлаб чиқаришни ташкил қилиш учун 1−2 миллиард доллар миқдоридаги инвестициялар талаб этилади. Шу сабабли, биринчи босқичда компания бозорда талабни ўрганиш учун ушбу машиналарни тайёр шаклда (CBU) олиб келишга қарор қилди, деди Шуҳрат Мирсамуков. "Газета.uz"да реклама Агар UzAuto Motors бозорда ўз ўрнини топа олса ва сотиш ҳажми ўсиб, ишлаб чиқаришни бошлаш учун зарур бўлган даражага етса, компания мамлакатда ушбу моделларни ишлаб чиқариш учун инвестицияларни жалб қилади", деди бошқарма бошлиғи. «Маълумки, 40 минг доллар ва ундан юқори қийматга эга бўлган автомобиллар импортига божхона тўловлари пасайтирилгандан сўнг, ташқи бозордан [премиум] сегментидаги автомобиллар кириб кела бошлади. Ушбу сегментда BMW импорти 2018 йилга нисбатан 400 баравар, Toyota ҳажми 200 баравар ошди. Вазиятни ўрганиб чиққач, биз ушбу компаниялар билан рақобат стратегиясини ишлаб чиқдик», — деди Шуҳрат Мирсамуков. 2019 йилдан бошлаб Ўзбекистон 40 минг доллар ва ундан юқори қийматдаги автомобилларни олиб киришда имтиёзга эга бўлди. Аммо 1 январдан бошлаб ушбу имтиёз бекор қилинди. Стратегик режалаштириш, таҳлил ва ривожлантириш бошқармаси бошлиғи Рустам Қодировнинг таъкидлашича, UzAuto Motors компанияси бож ставкаларини белгилаш жараёнига аралашмайди. «Биз акциядорлик жамиятимиз, биз бутун Ўзбекистоннинг божхона сиёсатини олиб борувчи ташкилот эмасмиз. Менимча, биронта ҳам вазирлик бож ставкаларини хоҳлаганича ўзгартиришга қодир эмас. Бизда Вазирлар Маҳкамаси бор, мамлакат раҳбари… Бир киши ёки битта вазирлик бунга қодир эмас. Давлат стратегияси мавжуд, унинг асосида биз стратегиямизни аниқлаймиз», — деди Рустам Қодиров.


МАК самолёти Покистон ва Ҳиндистон можароси...\n27.02.2019 13:46 0 351\n«Uzbekistan Airways» авиакомпаниясининг Тошкент-Амритсар қатновини амалга ошираётган Boeing 767 самолёти пойтахтга қайтди. Қайтишга Покистон осмони транзит парвозлари учун ёпилгани сабаб бўлди, деб хабар берди «Газета.uz».\n27 февраль куни Тошкентдан Ҳиндистоннинг Амритсар шаҳрига парвоз қилган Uzbekistan Airways миллий авиакомпаниясига тегишли Boeing 767 самолёти пойтахтга қайтди. МАК самолёти 12:35 да Тошкент аэропортига қўнди.\nАйни вақтда Ҳиндистонга парвозларни амалга ошириш учун айланма йўналишларни ишлаб чиқиш масаласи ҳал этилмоқда, дея хабар қилди «Uzbekistan Airways» матбуот хизмати.\n26 февраль куни Ҳиндистон Покистон ҳудудидаги «Жаиши Муҳаммад» жангарилар гуруҳи лагерига ҳаво зарбалари берилганини маълум қилди. «Жаиши Муҳаммад» 14 февраль куни Кашмирдаги теракт учун жавобгарликни зиммасига олди. Ҳужум оқибатида 45 нафар ҳинд полициячиси ҳалок бўлган эди.\nЧоршанба куни Покистон ҳарбий ҳаво кучлари иккита ҳинд ҳарбий самолётини уриб туширди. Бу ҳақда Твиттерда Покистон Қуролли кучлари расмий вакили Асиф Ғафур Твиттерда маълум қилди.\nАсиф Ғафур бир учувчи катапульта қилишга улгургани ва ерга қўнганидан сўнг қўлга олинганини маълум қилди. Бошқа икки ҳинд ҳарбий хизматчисининг тақдири ҳозирча номаълум.\nПокистон Ҳиндистон самолёт Uzbekistan Airways\nХориж Кеча, 21:19\nҲиндистонда бортида 191 киши бўлган самолёт ҳалокатга учради\nКоронавирус Кеча, 17:26\nҲиндистонда коронавирус беморларига жой етмай қолди\nХориж 06/08, 19:48


Каякда қандай қилиб учганимиз, тузли кўлни томоша қилганимиз ва қаерга қайиқда бир соат сузганимиз ҳақида\nДўстлар, ноёб Таиланд Tatil.uz блогерини хурсанд қилишда давом этмоқда! Бугун Александра Терёхина Самуидаги денгизда фаол дам олиш ҳақида сўзлаб беради!\nҲаммаси қайиқ станциясига етиб боришимиздан бошланди. У ердан Angthong National Park Миллий боғига экскурсияга йўл олинади. Самуида ҳозир ёмғирлар мавсуми, шу сабабли ўша куни ҳам эрталабдан шаррос ёмғир қуйиб, иссиқлик ва намлик деярли сезилмас эди. Биргаликда йиғилишиб, гидимиз Саньяни, шунингдек, ороллар бўйлаб денгиз саёҳатини уюштирувчи Lomlahkkhirin High Speed Ferries компанияси вакилларини диққат билан тингладик.\nСамуига келган барча сайёҳлар боришга интилувчи Fаngthong Миллий боғи ҳақида бироз маълумотга эга бўлдик. Унга ўтган асрнинг 80-йилларида асос солинган. Бу ерда ҳаммаси бўлиб 42 та орол бор. Уларнинг ҳар бирига бориш, албатта, мушкул, бироқ энг чиройлиларини бориб кўриш мумкин. Ушбу ҳудуд ҳукумат томонидан қўриқланади, шу сабабли бу ер ниҳоятда тоза.\nДемак, қутқарув жилетлари кийилган, ҳамма қайиқларга ўтирган, кайфият эса аъло!\nСафарга отланиш мумкин! Йўлимизга оз эмас, кўп эмас, нақ бир соат вақт кетди. Бироқ енгил шабада ва драйв доимий ҳамроҳимиз бўлди!\n10:30. Кўрфаз ва тузли кўл\nДастлабки манзил – Мае Ко ороли. Тушамиз ва бетакрор гўзалликка эга кўрфазни кўрамиз. Бу ерда абадий қолгинг ва кўплаб жойларни суратларга олгинг келади.\nБироқ бу бошланиши эди! Борди-ю баландликдан қўрқмасангиз ва оёқларингиз кучига ишонсангиз, бу ердаги учта кузатиш майдончаларининг бирига чиқинг. Улардан оролнинг энг диққатга сазовор жойи – тузли сувли Tha Le Nai тоғ кўлига ажойиб манзара очилади.\nСуратга олиш билан қўшиб ҳисоблаганда кўтарилиш ва пастга тушиш чамаси 40 дақиқа ёки бир соат вақтингизни олади. Бироқ ҳаммаси у ерда бетакрор манзараларни қанча вақт суратга олишингизга боғлиқ.\nЭнди кейинги оролга жўнаш фурсати келди...\nСамуига сафарим олдидан мен, албатта, каяклар ҳақида ўқиган эдиму, бироқ ушбу кичкина қайиқчаларни бошқариш қўлимдан келмаслигига ишончим комил эди. Лекин уриниб кўрмасдан қандай қилиб буни билиш мумкин?!\nКаякда саёҳатимиз бошланувчи орол Mu Ko деб номланади. Йўриқчилар дастлаб нималарни кийиш кераклигини айтишади: бунда сув ўтказмайдиган кийимларни кийиб олган маъқул, чунки исталган шароитда ҳам қайиққа сув киради. Қутқарув жилетларини киямиз (хавфсизлик техникасига жиддий қарашади), қайиқда ўзимизни қандай тутиш кераклиги ҳақида маълумотларни эшитамиз. Аслини олганда, бунинг ҳеч қандай мураккаб жойи йўқ. Қайиққа икки киши бўлиб ўтирилади ва ҳар бир кишига эшкак берилади. Эшкакни шундай эшиш керакки, чарчаб қолмаслик ва сафардан ҳузур олиш лозим. Биздай ҳаваскор эшкак эшувчиларда дадиллик ҳисси уйғониши учун йўриқчилар ортимиздан сузиб йўл кўрсатиб туришди.\nСафаримиз сўнггида енгил шамол эса бошлади ва биз манзилимизга қайтишга шошилдик. Аслида шамол ҳам бир ёрдам. Бунда шамол керакли тарафга эсаётган бўлса, сизни манзилингизга ўзи олиб бориб қўяди! Бироқ биз шамолга ёрдам беришга қарор қилдик ва ўзимиз ҳам эшдик. Қўлларимиз ўрганмаганлиги сабабли бироз толиқиб қолдик, бироқ бу шунга арзийди!\nАгар сизга бундай саргузашт ёқмаса, шунчаки пляжда қолиб тобланиш мумкин...\n13:00. Балиқчилар қишлоғи\nГўзал манзаралар ўз йўлига, бироқ бундай жисмоний юкламалардан сўнг қорнингиз оч қолиши аниқ. Экскурсия доирасида яна қайиққа ўтирамиз ва Phalauy балиқчилар қишлоқчасига йўл оламиз.\nЎз ишининг усталари бизга мазали тушлик тайёрлаётган бир вақтда, балиқчилар оролининг ҳаётини томоша қилишга шошамиз.\nБу ерда электр станциялари йўқ, шу сабабли шамол генераторлари ёрдамга келади. Улар катта ташкилот ва муассасаларда бор, мисол учун, мана бу госпиталда.\nОддий одамларнинг уйларида ҳам.\nҚозиқоёқ устидаги уйлар – Таиланд учун одатий ҳол бўлиб, оролда жуда кўп.\nБулар эса балиқ тўрларини тайёрлаётган балиқчилар.\nМана бу оғайнилар уй томини мустаҳкамлаш билан банд. Улар Тошкентга салом деб қўйишимизни сўрашди. Салом, Ўзбекистон!\nАфтидан, бу бўлажак бош балиқчи бўлса керак: у ҳаммага буйруқ бериш ва онасидан қочиш билан банд!\nАйтганча, орол у қадар кичик эмас, маҳаллий аҳоли Таиланднинг деярли ҳамма жойида бўлгани каби бу ерда ҳам мотоциклларда ҳаракатланишади.\nҲамма тутилган балиқлар учун жавобгар мана бу чиройли тай мушуги сизга ёқдими? Таиланд мушуклари энг чиройлиларидан эканлигини биласизми? Қадимий Сиам машҳур сиам мушуклари ватани ҳисобланади!\nТаом оч қолганлар, яъни бизлар учун тахминан 30 дақиқа тайёрланди. Бу ерда фақатгина балиқ ва денгиз маҳсулотларидан тайёрланган таомлар тортиқ қилинади!\nЙўлимизда давом этамиз!\n15:00. Bounty рекламасидаги орол\nБундай мазали тушликдан сўнг чўмилиш ва тобланишнинг айни вақти. Бунинг учун энг яхши жой – оппоқ қумли Song Pee Nоng романтик пляжи. Атрофнинг озодалигига бир қаранг. Бу ерда дам олувчилар кўп эмас, шу сабабли вақтингизни сокинликда ўтказишингиз ёки Bounty рекламасидагидек суратга олиш ишларини ташкиллаштиришингиз мумкин...\n16:00. Ортга қайтиш\nШунингдек, биз снокерлинг вақтида Таиланднинг бой сувости дунёси ва сувости табиатини томоша қилишга боришимиз керак эди, бироқ, афсуски, об-ҳаво бунга йўл қўймади ва биз шунинг билан сафаримизни якунладик.\nШундай сермазмун ва ёрқин кундан сўнг Таиланднинг нақадар қизиқарли эканлигини тушуниб етасан. Тайликларнинг атроф-муҳитга бўлган муносабатидан ҳайратга тушасан. Улар табиат минглаб йиллар давомида яратган бойликларни эҳтиёткорлик билан асраб-авайлашади ва бутун дунёдан келган сайёҳларга намойиш этишади.\nҚайтганимиздан сўнг енгил, бироқ ёқимли чарчоқни ҳис қилдик. Бироқ ўтган кунимизни ҳаёлимиздан ўтказдик ва унинг қанчалик ёрқин, қизиқарли, мазмунли, таассуротларга бой ўтганлигини англадик.\nТаиланд, дарҳақиқат, бетакрор. У мени ҳайратда қолдиришдан чарчамаяпти. Олдинда яна кўплаб қизиқарли саргузаштлар кутмоқда! Бироқ бу ҳамда кейинги мақоламда батафсил сўзлаб бераман.